qundao/data-zh-poetry huggingface dataset:
苦寒行
作者：李濂
朝代：明
体裁：乐府曲辞

长安列绣衢，青楼是倡家。重闺隐鸳鸯，暖幕霏烟霞。密霰岂能入，回飙无奈何。紫貂邯郸儿，登楼拉双娥。赵舞《小垂手》，吴歈扬秀蛾。酒酣呼六博，枭采明如花。厌厌翡翠帐，冉冉春风和。笑问楼上人，今年寒讵多？
茅埠歌·其一
作者：李濂
朝代：明
体裁：七言绝句

天上三江接六溪，碧纹不动月轮低。水仙吸露蘋花畔，鲛女寻珠竹树西。
茅埠歌·其二
作者：李濂
朝代：明
体裁：七言绝句

江上逢秋秋可怜，西风暮起浪连天。枫叶如吟采莲曲，荷花偏影捕鱼船。
襄河棹歌·其一
作者：李濂
朝代：明
体裁：七言绝句

襄河两岸石楠花，绛萼青梢照客槎。春风吹桨郎休住，野艳令人忘却家。
襄河棹歌·其三
作者：李濂
朝代：明
体裁：七言绝句

襄川斜绕石城流，郢上嶙峋白雪楼。郎船若过聊停棹，为问当年卢莫愁。
襄河棹歌·其二
作者：李濂
朝代：明
体裁：七言绝句

宜城桑落碧醪香，郎过宜城莫系航。最怕春风荡心处，当垆调瑟楚名娼。
襄河棹歌·其五
作者：李濂
朝代：明
体裁：七言绝句

石滩沙岸古襄河，郎在襄河岁月多。今早郎书荆北到，昨宵妾梦汉江过。
襄河棹歌·其六
作者：李濂
朝代：明
体裁：七言绝句

双双鸂鶒斗晴川，对对鸳鸯戏白莲。如何郎去侬无偶，恼杀春风夜不眠。
襄河棹歌·其四
作者：李濂
朝代：明
体裁：七言绝句

竹縆连筏下三巴，郎到三巴早念家。庭前桃树郎亲种，郎去无心去看花。
解官归汴初度日作
作者：李濂
朝代：明

此日偏惊白发新，当筵楚舞酒行频。碧山有伴还成社，银汉无梁莫问津。种柳醉翁书甲子，纫兰骚客赋庚寅。情知镜里流年换，聊复酣歌汴水春。
许州赠颜守木
作者：李濂
朝代：明

汝病三辞印，吾来两驻车。雪堂留倡和，秋榻共琴书。堕泪看归雁，谋身作老渔。行藏惭颇似，把袂各踌躇。
读孟浩然诗
作者：李濂
朝代：明
体裁：五言律诗

落魄裴阳客，清芬不可攀。秋风汉江水，斜日鹿门山。野寺漫留咏，松林恒闭关。底须淩鲍谢，佳句满人间。
辛巳至日
作者：李濂
朝代：明

六年泽国逢长至，愁坐西堂日影移。不见早梅宁对酒，为怜初雪漫题诗。寒深关塞銮舆远，岁暮江城鼓角悲。歧路薄游虚窃禄，晚云鸣雁益凄其。
过金陵寄徐驾部
作者：李濂
朝代：明
体裁：五言绝句

乌啼板桥浦，露落厉阳树。夜闻青山钟，扬帆过江去。
送张鹄举巡抚榆林
作者：李濂
朝代：明

锁钥边城固，储胥幕府闲。风声先上郡，烽火绝秦关。紫塞铙歌发，黄云猎骑还。侧知铃阁夜，梦绕殿东班。
送李济之令泰和
作者：李濂
朝代：明

为避缁尘染绣衣，羁栖灊沔日相依。深春几伴看花醉，小艇时陪泛月归。潘岳词章仍出宰，匡衡心事已多违。庐山彭蠡曾游地，莫滞双凫入汉畿。
送王都阃之广西
作者：李濂
朝代：明

帝简郧襄节制雄，岭南专阃气如虹。雕弓玉斧皆廷赐，燕颔虬髯有父风。桂水瘴消飞檄外，梧山氛净凯歌中。麒鳞峻阁云霄待，蚤树平蛮第一功。
送童太守入桂林
作者：李濂
朝代：明

绯袍金绶紫微臣，郡国如何借寇频。停鹢北堂还彩服，画熊南国又朱轮。晴逾梧岭随征雁，秋渡潇湘忆故人。自愧素餐淹岁月，羡君随处布阳春。
途中杂识
作者：李濂
朝代：明
体裁：七言绝句

铜雀台边逢早春，西陵西去草如茵。蛾眉皓齿今安在，碧水黄云愁杀人。
邯郸怀古
作者：李濂
朝代：明
体裁：五言律诗

邯郸佳丽地，传是赵王宫。废苑春阴里，孤城返照中。丛台还似昔，漳水自流东。野眺悲无尽，棠花黯淡红。
醉中作
作者：李濂
朝代：明

衮衮夔龙晋上公，碧山烟月属嵩翁。凤凰自备九苞异，鼯鼠谁怜五技穷。尘海梦醒书椟在，醉乡天阔酒杯空。生涯只合逃方外，勋业何劳阅镜中。
闺思
作者：李濂
朝代：明
体裁：六言诗

窦鸭香销画楼，月明初上帘钩。今夕不知何夕，仰看织女牵牛。
陇头水
作者：李濂
朝代：明

陇阪郁崚嶒，征人望五陵。哀湍触石响，阴雾傍潭升。马饮秦时浪，狐听汉代冰。若非班定远，于此泪难胜。
雁门用韵
作者：李濂
朝代：明
体裁：六言诗

杳杳黄云古城，翩翩骢马孤征。碛塞风雕不下，关河雪雁争鸣。何处寒营鼓角，谁家暖阁箫笙。回首难消旅恨，斜阳无限边情。
雪窦寺妙高台
作者：李濂
朝代：明
体裁：古风

吾闻妙高台，海涌金芙蓉。上有万古苔，虎豹留其踪。日月挂天柱，烟霞韬石峰。所嗟异僧去，寂寞青山钟。
登析城山
作者：李瀚
朝代：明
体裁：七言律诗

故人携我上烟霄，佳景无兼春色交。地壮洪濛留禹迹，天开鳌极奠殷郊。峰头雨过龙归洞，树杪风回鹤避巢。连日泛观神未倦，瘦萝重倚尽峣坳。
登鹿台山
作者：李瀚
朝代：明
体裁：五言律诗

谁谓云霄远，跻攀有路通。山川皆禹迹，勤俭属唐风。佛屋洪崖半，人家邃谷中。重华耕稼处，翘首见遗宫。
与诸子集沈宪吉北山草堂分赋九松并纪席中胜事
作者：李炜
朝代：明
体裁：古风

秦山五大夫，秦官不足喜。钟陵苍髯翁，樵爨供军垒。谁似北山九老人，山深散诞衡门里。霜颜铁骨饱风霜，枕流漱石馨兰芷。从教宇内劫灰飞，商山肥遁留黄绮。生来甲子今几换，难从绛县论年纪。九老相依一主人，少从嬉戏晚逾亲。湎云伴月同形影，不知谁主更谁宾。朴野支离忘姓氏，却因昵好更呼名。我观主人有贞骨，磊砢正与宾相直。不爱翩翩桃李华，尝怀凛凛霜柯色。耆英得九似香山，海内闻声更相集。佳晨萧爽八月中，张筵皓魄光膧胧。主人爱客赋嘉树，客子钦贤赋角弓。李生倚醉为起舞，忽发清音长啸翁。啸翁矫矫人中龙，龙吟激荡来天风。顷刻霱云车盖聚，麟湖双珠光歘吐。九老初筵静不哗，抗坠低昂亦飙举。分明仙侣宴良常，平乐西园何足数。风尘聚散会难期，九老臭味无差池。世眼龌龊安能知，一时千载长相思。
东飞伯劳歌
作者：李炜
朝代：明
体裁：古风

东飞伯劳何处栖，西乌夜夜空自啼。谁家窈窕当垆坐，翠羽雀钗向君堕。年纪二八面发红，夭桃婀娜临轻风。落花片片东西路，何由飞翻复上树。
南乡子·感怀
作者：李炜
朝代：明
体裁：词

谈笑解吴钩，客满西园花满洲。记得河桥分手路，悠悠，哀笛山阳几度秋。洒落向神州，极浦遥天不尽愁。花月春江浑是梦，休休，老作人间马少游。
和仁崖中枢韵赋谢黄鹿泉农部
作者：李炜
朝代：明

大地钟英才，文章乃司命。蒐古涵万卷，驰骋鸣时盛。感君许结社，骚坛敬闻令。击钵撰奇句，颠倒造化柄。胜缘讵多得，素心照如镜。寻诗复作会，藻采恣辉映。愿言风谊高，式补《皇华》咏。将旋知几日，还问诗法正。
彭仲谋出其太仆公遗像并虔州殉难诸札感赠
作者：李炜
朝代：明
体裁：七言律诗

须眉裘带俨然尊，正气长留衣带言。精卫难填空怨魄，刑天终舞作强魂。郁孤台畔生香草，章贡江边哭断猿。应与庐陵文信国，同留碧血在乾坤。
止默庵江右之行
作者：李炜
朝代：明
体裁：五言律诗

莫似秋来叶，霜严飞更黄。六旬行过半，千里去何乡。是处称龙象，沿阶走法王。刹竿宁赖汝，偕隐胜开堂。
浣溪沙
作者：李炜
朝代：明
体裁：词

修竹天寒倚翠娥，鸳鸯霜重雁声过。更长无寐倚云和。桃叶渡头频问信，石尤江上怨风波。人生憔悴是情多。
热客
作者：李炜
朝代：明
体裁：古风

炎暑烁金石，馀威折条柯。鸟栖投茂林，鱼潜荫深波。胡然恩乃公，褦襶闯门过。主人颦蹙迎，客来意则那。语烦无一要，炙背汗滂沱。逡巡具壶觞，百引颜未酡。持杯入夜分，客兴方婆娑。蚊雷驱复鬨，烛泪障转枯。宁能免欠伸，睡眼强自摩。古人避热方，愿依百沸涡。汤热犹可避，奈此热客何。
谒水月大师退而有作
作者：李炜
朝代：明
体裁：古风

大块震噫气，不能号无窍。天游非六凿，自得形神妙。吾观水月翁，苍髯带白帽。人言数百岁，岂有他缪巧。嗔骂作佛事，座供弥勒笑。一笑与一嗔，如幻何足道。中含狮子声，原本在忠孝。人种不可失，苦来尘俗闹。纷纷蜉与蚁，辄以功名嬲。师非卜筮伦，妄问或妄告。嗟哉婆心切，儿童只狂跳。同床各异梦，舌敝津亦耗。何如苏门老，对客唯长啸。
赠梅里周青士
作者：李炜
朝代：明
体裁：五言律诗

畸人栖隐处，廛市亦清风。饮啄矜孤鹤，逍遥笑二虫。夷门公子过，诗史布衣雄。岂学吕高士，寒依米桶中。
乘风
作者：李炤
朝代：明

帘外幽花间翠微，香飘瑶瑟鼓音希。閒宜修竹开三径，凉入清风掩半扉。云气乍流人欲御，茶烟轻飏鹤初飞。庾尘任逐蓬根转，春服何妨楚楚辉。
题饶志尹池亭对月
作者：李炤
朝代：明

山城夜阁隘星河，剩有寒塘载月多。竹底烟深脩玉斧，水南云静弄金波。嚼仍馀味如君少，饮不停杯奈汝何。本爱结邻天上镜，影团清节讵移柯。
舍身崖
作者：李炯然
朝代：明
体裁：七言绝句

舍身崖下深难测，每怪轻生世上人。我亦有身偏自重，舍身除是为君亲。
蒙山仙洞
作者：李炯然
朝代：明
体裁：七言律诗

仙人飞去向蓬山，洞府无人敞不关。丹灶尚馀松焰黑，石床惟有藓苔斑。月明绿树猿空啸，日暝青山鹤自还。何日得捐冠冕系，此身来伴白云间。
千岁楼成作
作者：李焘
朝代：明

圣朝予告辞三楚，帝子遗书问一丘。曾赋小山丛桂树，还教幽壑耸岑楼。窗含雪岭翻乌鹊，栋倚云峰碍斗牛。罗列石林争献巧，却疑江上即沧州。
登城东楼有怀
作者：李焘
朝代：明

五色云呈考卜初，经营三纪竟何如。道傍谁定千年策，湖里空浮万顷馀。纵目东楼天作画，乞灵西桂草为庐。聊将一堵兴闾里，先子成城意不虚。
谒皇妃墓
作者：李焘
朝代：明

谁道皇妃去不还，描眉翠黛宛容颜。画图举目应难尽，绝顶晴明正可扳。缥缈海云天地外，依稀霄汉丈寻间。俯看支派银河绕，万象文成玉笋班。
赠马孝子
作者：李焘
朝代：明

风木含悲卧草莱，忽惊霄汉玺书来。乌私独行原天植，龙衮殊褒自圣裁。名动京华青史纪，光摇岭表紫泥开。芳标不但仪乡国，风轨崇朝遍九垓。
陪大司马游西湖
作者：李焘
朝代：明

今朝节钺下楼船，昨夜风涛已晏然。白鹤晴光摇锦席，朱明霁色入琼筵。长桥候骑天中度，孤屿移舟镜里悬。司马壮游情不浅，风流应并长公传。
题吐珠泉
作者：李焘
朝代：明

千古山川秀始开，骊龙珠吐■湖隈。逼人清气泱泱出，透地灵泉滚滚来。疑是虞廷投此谷，应知周室兆多才。溯洄好鼓乘槎兴，织女池源接上台。
寄王凤洲
作者：李玉
朝代：明

廿载词场饱大名，高悬山斗缺逢迎。百年玄学推彭祖，一代宗工数屈平。下里可谁同郢调，中朝常狎主齐盟。亦知才不羊何辈，惆怅姑苏月色横。
游灵山
作者：李玉
朝代：明

紫烟初散洞门开，水泛桃花出涧来。红映绿波三十里，个中深入是天台。
石龙头山
作者：李玉
朝代：明

天上归来寻旧迹，行边清兴只依然。白云流水回幽涧，碧树啼猿破晚烟。翠落山光方外景，露和花气洞中天。须知此地经行处，屈指重游二十年。
秦人洞
作者：李玉
朝代：明
体裁：七言律诗

碧洞嶙峋世代非，桃花无径觅芳菲。名山到处堪招隐，尘路何人解息机。病骨倦扶苍竹杖，幽怀须制绿荷衣。神游八极劳清梦，安得重逢司马徽。
鸡鸣寺寄怀祁敬江
作者：李玉
朝代：明

金陵秋气郁苍苍，别恨翻惊满寺房。万里家山怜久客，一年歧路叹回肠。论心明月谁同调，把酒清风只自尝。欲问旧游同乐侣，笑歌曾否念凄凉。
山居杂咏
作者：李玉绳
朝代：明

亭院当溪寂，衡门傍竹深。开帘怜草碧，移榻寄松阴。地迥云交野，源通水抱林。世情閒里淡，古貌亦如心。
江楼晚眺
作者：李玉绳
朝代：明

石路盘斜磴，云岩耸翠丛。平湖涵碧塔，远寺引疏钟。虹影收残雨，江声带晚风。凭栏一极目，烟水入溟濛。
别燕
作者：李玉英
朝代：明

新巢泥满旧巢欹，尘掩珠帘欲卷迟。愁对呢喃终一别，画堂依旧主人非。
送春诗
作者：李玉英
朝代：明

柴扉寂寞掩残春，满地榆钱不疗贫。云鬓霓裳半泥土，野花何事亦愁人。
上留田
作者：李玮
朝代：明
体裁：古风

兄弟本同气，舜封象有庳。亲死有长兄，乃将幼弟弃。兄饱弟恒饥，兄温弟无被。兄不仁，邻人为之涕。
两过项廷范
作者：李玮
朝代：明
体裁：七言绝句

暄风无物不韶华，鸟自娇啼草自花。乡有善人标格好，浃旬再过项斯家。
九日过戴成吾
作者：李玮
朝代：明
体裁：七言律诗

雨馀风物渐苍凉，红豆相思秋意长。舟楫访君成一醉，湖山留客作重阳。纤纤径草如迎步，采采篱花细著香。可道登高忘却老，为君今日落砑光。
五月四日春阳席上饮饯殊鳞
作者：李玮
朝代：明
体裁：古风

君不见人生百岁羊脾熟，朝睹青丝暮鬓秃。即今六十坐卧多，空忆当年健如犊。又不见功名利害机相成，五鼎致养五鼎烹。即今贫贱终自爱，胡不对酒欢平生。春阳门内当佳节，薰风吹动榴花缬。溯思此地酌昌阳，不觉三度与君别。与君别，为君歌，君行必道江之沱。灵桥桥上试回首，江云变态今如何。
会丁园探得新雁
作者：李玮
朝代：明
体裁：五言律诗

江城忽回首，惊见鸟随阳。路远来何日，天清夜欲霜。边庭方有信，淮海不多行。未必南征意，争先为稻粱。
元日
作者：李玮
朝代：明
体裁：五言律诗

拜舞衣冠旧，门阑岁月新。岸容初过雨，物色浅含春。令节吟怀畅，良朋乐意真。江村无别事，长作太平民。
入圃
作者：李玮
朝代：明

入圃细雨余，荷锄情不恶。山妻爱木绵，惭余种红药。
八月宿史楼
作者：李玮
朝代：明
体裁：五言律诗

岁月摽人去，湖山待我过。百年身幸在，今日酒须多。会后知谁健，尊前为尔歌。登高方欲罢，其奈菊花何。
凉夜书怀
作者：李玮
朝代：明

万里瑶天界白河，夜深清景坐来多。水云宽窄疑楼望，莲叶东西空棹歌。暗阁生苔怀曲宴，画屏留月冷秋罗。人生聚散原如梦，莫把伤心恨绿波。
又过屠园
作者：李玮
朝代：明
体裁：七言绝句

生存金屋事繁华，抱老钩栏映玉花。自押梨园新曲谱，教成歌舞落谁家。
四月一日同包敬持洪定父过天王寺慨寺之兴废
作者：李玮
朝代：明
体裁：古风

行雨龙何劳，戴山鳌欲僵。何如鳖在涧，游泳更洋洋。维时犹清和，平楚敷新凉。世事只尘马，赏心与求羊。寻僧诣古刹，携我步横塘。狎鸥共晚坐，滋菊可舂粮。林间验虎迹，竹下味龙章。怃然溯往事，此地令人伤。攉手五十年，眼见沧与桑。存者昧平生，逝者亦茫茫。人理既随化，安用空名扬。千戴荣期贤，取乐居其常。
园中
作者：李玮
朝代：明
体裁：七言律诗

百事无为俗虑消，小园日涉远尘嚣。轻提木瓮浇菘菜，斜织柴垣护药苗。閒里暂看高士传，兴来时和太平谣。家常不必忧朝夕，喜得孙能耕与樵。
城南行
作者：李玮
朝代：明
体裁：古风

丛薄聚寒鸦，悲风吹阴䨴。步出城南隅，瞻彼区宅废。榛莽棘庭阶，蘼芜存井碓。周历问田翁，欲言乃慷慨。比邻宦者家，犹及见势态。数世位蝉联，几人衣鱼袋。惟兹子与孙，虽有不复在。隆替岂能常，此理曷相贷。徘徊更叹息，千载一朔晦。
子规
作者：李玮
朝代：明
体裁：古风

子规啼，山出月，月沈时，犹未歇。却缘何事怨声频，泣洒春花满山血。传言望帝失褒斜，春魂化鸟不归家。不知此地至今日，凡几得之凡几失。
客至
作者：李玮
朝代：明

客至方城颒，闲来醉未消。任贫烹折项，新获饭长腰。蠓蚁天将吹，蜂衙海欲潮。相怜幽兴熟，情至废招邀。
宿云庵
作者：李玮
朝代：明
体裁：五言律诗

云谷含孤屿，茆堂别一家。月高檐过虎，沙暖路生花。薤白山中馔，樵青竹里茶。时来无历日，芳草记年华。
宿毗陵驿
作者：李玮
朝代：明
体裁：五言律诗

桂棹倚州城，南归倦晚征。孤帆收月色，双杵动寒声。异域经时变，长涂阅水程。思家浑不寐，坐数短长更。
宿隐学岭刘安宇宅
作者：李玮
朝代：明
体裁：七言律诗

尘劳攘攘叹浮生，云卧山堂夜气清。竹亚阴崖常冻色，雨馀回涧已春声。寻梅短杖从人健，剪烛深杯恰意倾。隐学山中赋招隐，刘安丛桂不胜情。
寄应仲鹄杨宾王
作者：李玮
朝代：明
体裁：古风

巨瓠空自坚，老农空自惰。霖淖闭蓬门，无与问寒饿。忆昔春风交，高轩为我过。俗情近真率，居室任堀堁。饭奴无菜茹，絷驹但荐莝。地湿饶青莎，年荒乏黄�。若非墙头醪，空觅稽山贺。孤灯味清淡，下里烦属和。一别已入夏，脩篁漆几个。瓜麮足论文，会当忘措大。谁云王霸贤，客去惭且卧。独馀远怀情，北望浑无那。
寓述三首·其一
作者：李玮
朝代：明
体裁：古风

隤阳忽如许，百岁将何依。古人亦太虑，樗里卜王畿。吾生但行法，既化即获归。得失总不觉，精灵九阂飞。石椁与裸葬，千古孰是非。
寓述三首·其三
作者：李玮
朝代：明
体裁：古风

长林柘蒸雾，风月开我斋。饥颜撷瑶草，抚已有深怀。王风去已久，浇俗流无涯。民萌既不悟，智者崇厉阶。寒江湛碧水，秋海峨丹崖。不识猗玗子，聱�与世乖。
寓述三首·其二
作者：李玮
朝代：明
体裁：古风

爱彼城南园，池亭蔼新绿。芚木储凉飔，晏坐沈烦燠。黄鸟不出林，和鸣废丝竹。日有白鹭群，晨征暮来复。止者居其常，知者明归宿。翔云何所终，万里哀黄鹄。
山行
作者：李玮
朝代：明
体裁：七言绝句

风鸣群木涧鸣泉，廿里山行未遇仙。知有人家住林内，竹梢浮动午炊烟。
慧朗初见过
作者：李玮
朝代：明
体裁：五言律诗

过我有名缁，离群正尔思。向人皆佛语，出口是唐诗。得见伤春晚，遄归欲暮时。可知云水性，去住本无期。
战城南
作者：李玮
朝代：明
体裁：古风

战城南，备城北。草木厉风声，关河连雪色。结发死绥，矢言灭贼。倚天有龙泉，何地无马革。麟阁竟须上，虎穴不难探。摩落日，战方酣。真飞将，乃奇男。鞮汗山前奏凯处，千年为雪陇西惭。备城北，战城南。
有所思行
作者：李玮
朝代：明
体裁：古风

侧足登长坂，凉风吹欲暮。清旷碧天陲，英蕤丹叶树。叹息人行迈，萧萧越川路。荏苒节序移，一别难复晤。欲托雁南翔，凄结不堪诉。搔首再踌躇，自失沈吟故。不信兰改香，谁云桂受蠹。良会渺难期，江月明余素。
杂咏三首·其一
作者：李玮
朝代：明
体裁：古风

燕雁异来候，两蛟不同渊。受气固乃尔，揆理惟其然。荡荡玄黄德，不护覆载偏。大哉尧与舜，岳牧从其贤。
杂咏三首·其三
作者：李玮
朝代：明
体裁：古风

耰锄不出村，昨日到城郭。今代卿相家，风韵何错莫。雕甍飙风隤，阶甃苔藓剥。不复三层楼，宁问四香阁。青天一鸟过，片云苍狗落。南山石岩岩，化者不可作。伊予亦何情，鉴之惨不乐。兴言盈七哀，临风谣独酌。
杂咏三首·其二
作者：李玮
朝代：明
体裁：古风

五岳多名山，鹿门多良田。清风轶千古，卓见先民贤。昨过城东市，邂逅湖中仙。授我杞菊饵，以养草木年。
杂诗
作者：李玮
朝代：明
体裁：古风

辞聘隐北郭，卜居由东邻。杯酒自满腹，一枝亦安身。如何穷巷士，计作蠖求伸。游说南之楚，上书西入秦。百鍊始成器，一碎辄为尘。性分天固定，声利害所因。可逃斗文富，莫逐扬雄贫。
李宾父萧皋别业
作者：李玮
朝代：明
体裁：七言绝句

竹护林塘水护田，水生寒月竹生烟。入门景物清人骨，应有能诗李谪仙。
清江闸闻雁
作者：李玮
朝代：明

数声江浒三更雁，孤影霜天万里身。新冷犹如先避雪，南来应笑北行人。
湖上余楼书感
作者：李玮
朝代：明
体裁：七言律诗

忆昨登临湖上楼，留情落日放归舟。扪萝紫翠洞天暝，问事渔樵山径幽。花下相怜吾白发，人间将变此沧洲。十年不到池台上，烟锁空门生暮愁。
烟
作者：李玮
朝代：明
体裁：五言律诗

春望何迢递，寒烟乍有无。避风低罥柳，杂雨淡垂湖。远映沧洲胜，新开水墨图。霏霏吹不断，何处博山垆。
田父词
作者：李玮
朝代：明
体裁：古风

田父力田头已白，自言身与世相隔。耰耝生理不出村，草莽穷乡少来客。郡城十里大江边，二十年前曾往焉。闇中忆得东门路，一直长街到县前。县前有路可不至，凡至县前无乐事。秋来有税早输官，君不见石壕吏。
田翁乐
作者：李玮
朝代：明
体裁：古风

篱边残雪拥柴门，田翁檐下暴朝暾。箸叩瓦盆歌一曲，垆煨紫芋引诸孙。粟满篝车年岁熟，长官徵税四限足。老来不识县前街，冯仗馀生醉茅屋。
田舍
作者：李玮
朝代：明

广陌度秋风，田家门巷同。藤花金一色，豆筴箸双红。穮蓘存生理，篝车见岁功。茅柴新酿得，逼社醉南翁。
田舍
作者：李玮
朝代：明
体裁：五言律诗

广陌度秋风，田家门巷同。藤花金一色，豆荚箸双红。穮蓘存生理，篝车见岁功。茅柴新酿得，逼社醉南翁。
短歌行
作者：李玮
朝代：明
体裁：古风

湖山为主我为客，寻常相见成莫逆。推篷醉卧天垂青，鼓枻长歌鸟逾白。松树嶂，蓬花洋，清閒心地风来香。未能陶岘携声乐，自有虚舟小洞房。
短谣三首·其一
作者：李玮
朝代：明
体裁：古风

来无路，出无门。河风黑，河水奔，谁其障之走昆崙。
短谣三首·其三
作者：李玮
朝代：明
体裁：古风

沙多垢，乃有金。木多棘，乃有阴。离其骨，月尔何心。
短谣三首·其二
作者：李玮
朝代：明
体裁：古风

云不敛色，雨不知时。维鸠有妇雉逐之，逐之不去雉何为。
秋圃
作者：李玮
朝代：明
体裁：五言律诗

诛茅随隙地，治圃傍回溪。露切蔷薇架，寒添末利泥。爱吟筇杖短，避俗葛巾低。幽意秋风会，诗成竹上题。
秋色吟浮东钱湖作
作者：李玮
朝代：明
体裁：古风

秋色满平湖，我来属新霁。天迥诸峰清，波静孤霞丽。倚棹一长谣，传杯更流睇。群动细自婴，此身舟不系。富贵须鹿由，文章乃雉翳。祗恐雷火藏，岂忧太岳厉。烟水本相侔，重渊浩无际。何处芦中人，歌声起鼓枻。
经五峰寺
作者：李玮
朝代：明
体裁：五言律诗

残寺无僧住，深春有客登。画廊阴护竹，诗壁雨垂藤。大法何龙象，名山亦谷陵。我来閒吊古，吟望暮云层。
舟过殷湾寄郑时雨
作者：李玮
朝代：明
体裁：五言律诗

共指殷湾好，人家若个边。岭头开鸟道，门口带渔船。寒事催收黍，歌声出采莲。浮湖多过客，知有郑庄贤。
良月
作者：李玮
朝代：明
体裁：四言诗

墐户室处，月维其良。有客至止，乃�其裳。瞻之��，即之栩栩。岂无场藿，其驹在户。（一章）翔麟有驹，龙刍之美。孔阜孔硕，胡不千里。所怀无忻，与子拓之。盈觞有酒，与子乐之。（二章）有酒斯衍，有蔌斯胪。我歌我诗，宁不我愉。令德无违，景光无失。勖哉良图，以永今日。（三章）
蚕妇吟
作者：李玮
朝代：明
体裁：古风

朝采桑，暮采桑，不梳不洗朝夜忙。待得三眠成茧后，贫家丝入富家箱。蚕痴为我作丝茧，妾痴为彼成衣裳。将丝卖人不足悔，可怜丝贱桑叶贵。君不见东邻花开任鸟啄，何不栽桑饱蚕腹。
过东邻
作者：李玮
朝代：明
体裁：五言律诗

野度暄风色，沙分细草痕。小园半亩竹，矮屋数家村。老贱身何得，山林道自尊。每寻东老醉，时事且无论。
避事
作者：李玮
朝代：明
体裁：五言律诗

避事林间老，通幽竹下门。先春谋稼圃，既夕数鸡豚。不速人投语，常赊酒隔村。百年浑未卜，去住信乾坤。
郊原閒步
作者：李玮
朝代：明
体裁：古风

扶杖经荒垄，嗟彼泉下魄。不辨贤与愚，未知何代客。穿中穴封狐，�次椔枯柏。当年英杰气，俱付风策策。是故孟尝悲，不能保窀穸。尘世有荣名，于我亦何益。万事总成虚，百年才一掷。青鸟更悠悠，白云何自适。
采莲曲四首·其一
作者：李玮
朝代：明
体裁：古风

君如水上莲，亭亭妾所羡。妾心白于藕，泥中人莫见。
采莲曲四首·其三
作者：李玮
朝代：明
体裁：古风

采莲盈把归，画舫轻风送。不唱齐桡歌，恐散鸳鸯梦。
采莲曲四首·其二
作者：李玮
朝代：明
体裁：古风

采莲莫采叶，中有露如泪。采莲莫采藕，中有相思意。
采莲曲四首·其四
作者：李玮
朝代：明
体裁：古风

采莲莫采叶，留盖鸳鸯戏。如何妾夜来，独卧鸳鸯被。
野兴
作者：李玮
朝代：明

弥望东皋上，青山亦未遐。烟岚深邃谷，林薄两三家。戏聚沙成塔，清环水学巴。美人湖一曲，吾欲采瑶华。
长安有侠邪行
作者：李玮
朝代：明
体裁：古风

长安十二门，可以观万国。不知玄览者，流目隘荆棘。车马尘涨天，荣名毒于蜮。上下竞奔趋，恩雠相起踣。动履自缠牵，康庄何陫侧。其如幽人何，常有好颜色。止托一丘中，情怀空八极。
闻事
作者：李玮
朝代：明
体裁：古风

秋阴罥庭隅，寒色净书幌。蘼芜细生翠，巴且闇飞响。懒卧渐成翁，作劳不自强。风痛剜股骨，庭戺跬步上。旱疫致菑沴，稻粒分铢两。闾阎有摊逃，盗贼浸滋长。忽闻诏蠲租，皇恩到林莽。舆情欢欲舞，扶病观县榜。万事莫觊觎，一区聊偃仰。吾生际艰难，圣世何惠养。即事引长吟，凉风发萧爽。
高士篇
作者：李玮
朝代：明
体裁：古风

丘园有高士，内外辨之早。内不失所性，外不扬文藻。瓜芋未全贫，琴书足怡老。未能准箕由，私怀慕绮皓。爵禄何为者，春荣亦海枣。李斯身致相，空忆东门道。淮阴树战勋，临风叹高鸟。高鸟罹良弓，山云一何好。金张矜世胄，气体何轩轩。丽服耀华景，高盖若云屯。胜赏不易足，乐事靡朝昏。满堂珠履宴，夹庑歌钟喧。杯传马酪酒，盘行人乳豚。贵游出其下，熏炙争趋奔。君无攀龙愿，何以登其门。栖迟一丘足，高盼邈乾坤。
绣隐庄
作者：李珊
朝代：明

晓促钟声逐俊髦，争如早脱骥驎槽。螭头彩笔三春梦，马首红尘十丈高。懒说畏途重御辔，沉思宦海尚惊涛。浮生了却邯郸枕，风月蓬山满背鳌。茅檐烟火数家村，且乐天年付子孙。卧看白云生远岫，任教芳草长閒门。清阴石上寒侵枕，流水台前月满樽。忽喜故人书信到，高风谓我有谁伦。
绣隐庄·其一
作者：李珊
朝代：明

晓促钟声逐俊髦，争如早脱骥驎槽。螭头彩笔三春梦，马首红尘十丈高。懒说畏途重御辔，沉思宦海尚惊涛。浮生了却邯郸枕，风月蓬山满背鳌。
绣隐庄·其二
作者：李珊
朝代：明

茅檐烟火数家村，且乐天年付子孙。卧看白云生远岫，任教芳草长閒门。清阴石上寒侵枕，流水台前月满樽。忽喜故人书信到，高风谓我有谁伦。
句
作者：李珏
朝代：明
体裁：句

此水自当兵十万，昔人曾有客三千。
题汪水云湖山类稿
作者：李珏
朝代：明
体裁：五言绝句

天地事如许，英雄鬓已斑。泪添东海水，愁压北邙山。
题郭主簿模摩诘本辋川图卷
作者：李珏
朝代：明
体裁：七言绝句

园图亲画早流传，已是人间五百年。凝碧池头秋句在，当时几负此林泉。
辱编修黄公示沿涂之作赋呈
作者：李珥
朝代：明
体裁：七言律诗

丁年行役记吾曾，辽蓟修涂客念凭。历历道边孤店月，依依天上早朝灯。身回蜗壳何由转，班入蛾眉不再能。玉署新诗分物色，瑶台指点一层层。
送黄公还朝
作者：李珥
朝代：明
体裁：七言律诗

长川冰雪覆寒沙，此日愁闻入塞笳。两地云泥分席上，一江南北即天涯。徒劳永夜游仙梦，渐远明河贯月查。珍重诗篇兼赠处，愧将燕石报琼华。
归乐
作者：李珵
朝代：明

戎衣脱却别辕门，万里归心忆故园。塞北风尘今已远，岭南烟景自长存。青山绿水鸥千点，紫蟹红螺酒一樽。日与邻翁相款洽，古榕阴下醉盘桓。
自述
作者：李珵
朝代：明

松菊森森径未荒，倦看尘迹马蹄忙。箧藏旧卷真连草，酿带春泉绿变黄。天外冥鸿高得路，阶前玉树自生香。豪吟醉舞无拘碍，不是诗狂是酒狂。
渔父吟
作者：李琏
朝代：明

烟波万顷利名轻，短笛吹残酒半醒。鼓枻自歌还自和，一溪风月有谁争。
送僧还钟山
作者：李琛
朝代：明

归去来兮钟山中，钟山万仞盘苍龙。御炉香霭随天风，方今混一四海同。何用祝发归禅宗，松楸寂寞霜露浓。送君之去月堕空，浩浩大化何终穷。
和游天平山
作者：李琮
朝代：明
体裁：古风

太行郁嵯峨，落势壮京阙。天平岌其麓，佳气共盘结。峻发天地灵，形势及漳邺。伟哉造化工，在物岂灭裂。吾家世江南，久误持使节。川蜀两驱车，吴楚两飞楫。江中平山趣，寻访得区别。众山各有奇，匡庐特雄拔。烟峰聚五老，云屏张九叠。西北千里间，一一景幽别。我行每经游，屐拉随自脱。假如对高贤，不语意自悦。又如逢故人，留恋怅分诀。东南佳丽地，谓此若人杰。自非五岳尊，馀山可丘垤。忽知有天平，景物目未接。六峰攒青空，峥嵘势相蹑。小峰列其下，异状变七八。翠岩飞寒泉，苍龙隐山穴。云端双门开，疑此神仙抉。突兀气象豪，庐山比犹劣。古观远城郭，车马颇稀阔。春游岂无人，俗闲徒喧屑。昔年独柳公，作记留镌碣。文亦不世传，苍珉久尘没。吁嗟天地间，物理难考竭。取石太湖边，人事偶华设。虚声动游子，榜题竞高揭。兹山亦未僻，况乃景秀洁。固宜游方士，辨口借饶舌。奈何堆云烟，忽略不记察。在物幸不幸，于人见穷达。惜哉不得往，郡绂怅羁绁。天觉蜀秀士，心閒思疏豁。兴趣山水深，物外得不惬。为问此山奇，使事冗聊辍。驾言迂旌舆，穷披到幽绝。叹怜名未彰，新诗为题掇。又欲众推扬，广酬命迂拙。我亦有山癖，助缘竟煖热。遂使庐阜名，不独擅吴越。山维自幽异，无名岂云缺。在人不知山，难免俗士列。觉诗富辞源，波澜浩溟渤。我衰多感慨，吟和彊激烈。佳客傥断游，为我更腾说。
挽吴年子妇蓝庚娘吴钦藩妻
作者：李琼贞
朝代：明

为问蓝田种玉缘，吴门仲妇夙称贤。生逢紫府脩文早，死负青春把袂坚。素练当时心更烈，芳名万古事终全。记君佳传非千斛，女辈纲常属我怜。
戊午除夕
作者：李瑜
朝代：明

三十三回江上年，年年江上枕蓑眠。梦迷云水轻鸥外，身在梅花太极前。造次眼中攻百病，浅深杯里谢千缘。床头且觅花婆酒，一笑聊供守岁筵。
次韵李子长
作者：李瑜
朝代：明

欲寻酒处结生涯，安得藤枝引病骸。栗里对花皆逸事，醉乡眠月亦无怀。影临秋水疑乌帽，足入云山信短鞋。起倒惟公深有意，不知何处是瑶阶。
赠别吴东湖以本省大方伯升湖广都宪
作者：李瑜
朝代：明

生民十郡起悲凄，无计留恂驻马蹄。怅望紫薇花底月，清光又照楚天西。
送吴东湖明府升四川成都别驾
作者：李瑜
朝代：明

千里还乘别驾车，花封刚足百年书。月离水郭千家暝，春渡巴江万锦舒。水雪每形歌咏里，功名分付笑谈馀。丹青胜欲留公影，只恐风流画不如。
送庄明府考绩之京
作者：李瑜
朝代：明

万户欢腾五裤歌，三年羙锦感民多。农耕陇上无收犊，渔卧江头不脱蓑。虎渡江灵时雨化，琴鸣单父晓风和。追随不觉征途远，儿女情深日易过。
飞来寺留别吴邑侯次梁景行韵
作者：李瑜
朝代：明

看到公心水月羞，民歌柏柏起南州。日边忧国将成老，郭外行春未尽头。又到饥寒愁赤子，忍看琴鹤上孤舟。追随征路无穷意，更借飞来几日游。
东江古渡
作者：李瑞
朝代：明
体裁：七言律诗

银潢一泻绕东流，野色微茫古渡头。茅店鸡声人度月，霞天渔唱柳横舟。片帆烟雨摇千古，两岸莺花伴几秋。何日临流沽一醉，西风长笛倚江楼。
云盖仙林
作者：李瑞
朝代：明
体裁：七言律诗

矹硉孤撑一径通，仙台缥缈翠微中。蓬壶冷浸三秋月，石洞虚涵五夜风。町疃鹿场芳草合，离披丹鼎晓云笼。不知前日朝元客，曾到云关第几重。
鹦鹉溪道中
作者：李瑞
朝代：明
体裁：七言律诗

废垣几处望中存，杨柳青青荫石门。人为寇侵先避地，犬知主去尚防村。侵阶流水随渠满，依树啼莺到日昏。何事草场成战伐，令人三叹不能飧。
乌栖曲
作者：李璧
朝代：明

花影参差覆辘轳，空房泪滴一灯孤。无端金井梧桐月，偏照双栖白项乌。
镆铘山
作者：李璧
朝代：明
体裁：七言绝句

仙人佩得镆铘还，误落飞泉第一湾。三尺精灵化龙去，空留万丈镆铘山。
初夏赴武陵庄舟中作
作者：李生太
朝代：明
体裁：五言律诗

不识桃源路，今从司马庄。渔郎春已暮，燕子日初长。万树临流见，双凫拍水翔。就中诗意足，好去拾流觞。
奉挽大宗伯远峰汪公
作者：李生威
朝代：明
体裁：七言律诗

大星昨夜霣三台，黯黯重云翳不开。罢市尚闻行道哭，辍朝深动至尊哀。千年已托山阿体，一代今论燕许才。惟有感恩门下士，重披剑草为登台。
赠叶柳沙司理
作者：李生威
朝代：明
体裁：七言律诗

昔闻楚郡歌神父，今见明州效楚歌。日出丹山开丽照，月明鉴水静微波。决平张尉无今古，积德于公孰少多。欲借侯君还一载，黄扉久巳待鸣珂。
同张大司马至武陵庄舟中作
作者：李生容
朝代：明
体裁：五言律诗

入舟武陵曲，为访平泉庄。绿树临流暗，青莎绕路长。一花迎客棹，诸翠拥山房。咫尺名园在，应同泛碧觞。
东湖
作者：李生寅
朝代：明
体裁：五言律诗

平湖八十里，东望去城偏。波阔山为岸，春深雨似天。数村沙上柳，一缕岭头烟。何物鸱夷子，相呼引钓船。
列菊
作者：李生寅
朝代：明
体裁：五言律诗

手种东园菊，吾非陶令贫。避人长解醉，责子不能嗔。只是愁难减，方知药未真。晴秋暂时雨，一院太无尘。
到范司马溪隐
作者：李生寅
朝代：明
体裁：五言律诗

屡得寻仙隐，还同到石门。山墙低垒石，水屋乱成村。刈稻深溪熟，樵薪远径喧。共怜山简在，霜日醉昏昏。
包明臣高子登家大兄过萧皋
作者：李生寅
朝代：明
体裁：七言律诗

荒祠双女门何向，委路三桥棹欲迷。地隔湖山四五里，园分菜麦短长畦。春深古木村村暗，雨后新苗日日齐。农事物情俱自得，弟兄朋旧会相携。
同严邦直蔡子行渐甫弟饮子礼侄甬东草堂
作者：李生寅
朝代：明
体裁：七言律诗

小庄去郭惟三里，古塔临江仅一层。乱水绝怜人并过，高楼还与客初凭。秋云近海时时变，昼雨如塺日日烝。素业先生留十载，亭台花木喜新增。
同蔡四讯闻九病
作者：李生寅
朝代：明
体裁：五言律诗

闻九堂前客，频来只二人。礼疏情极乐，老至醉尤真。地湿深憎雨，湖秋远胜春。病身应自傲，隐几不迎宾。
喜中都司理兄参军兄解官同归
作者：李生寅
朝代：明
体裁：五言律诗

古贸山长在，濠梁客始归。楝花双树合，杨柳五株微。兄弟争投笏，乾坤共拂衣。承家元有禄，宗族幸无饥。
嫁女后之萧皋
作者：李生寅
朝代：明
体裁：七言律诗

沧洲宛转复潺湲，秋水之亭白石关。落日倒看江口塔，回云遥属海门山。不知何物风尘外，亦有吾生天地间。过尽渔樵深此径，绿杨青桂向人閒。
小溪
作者：李生寅
朝代：明
体裁：五言律诗

古道前朝墓，空山此日樵。溪边水作碓，屋外竹为桥。疏雨秋生热，轻风晚弄潮。云霞正明灭，片月下青霄。
怀杨三闻九
作者：李生寅
朝代：明
体裁：五言律诗

独苦伤时切，谁应绝俗高。晚天青似玉，秋雨白如毛。院柳风频舞，檐蝉日更号。二湖新水绿，莫使负渔舠。
独树斋
作者：李生寅
朝代：明
体裁：五言律诗

自惜先人业，初成独树斋。院风吹白帻，径草湿青鞋。梅福还藏市，庞公不出街。新篘竹叶好，落日见吾侪。
立秋
作者：李生寅
朝代：明
体裁：五言律诗

刈稻苦深雨，立秋期稍晴。黄云低在野，白水远浮城。鱼鳖新登市，江田旧失耕。两年仍雨旱，一饭愧香粳。
答薛孝初始至自锄园作
作者：李生寅
朝代：明
体裁：五言律诗

淹留如宿好，淡美信初交。开閤临秋色，高阳在柳梢。刈蔬深赖圃，割肉小充庖。不畏林中暑，山尊藉白茆。
萧皋即事
作者：李生寅
朝代：明
体裁：五言律诗

浦溆潮偏到，林居水自嘉。风禽争楝子，霜雁挈芦花。把酒唯楼静，听钟与郭赊。村村初种麦，翠色满晴沙。
萧皋客不至
作者：李生寅
朝代：明
体裁：五言律诗

野卧楼风急，晨看径雨稀。朋从何寂历，鸟雀故翻飞。晚圃尚留菊，寒潮不上矶。小厨何所供，笋蕨借春肥。
访汪参军父子
作者：李生寅
朝代：明
体裁：五言律诗

早色初分岭，人烟稍出林。刺杉千涧立，毛竹一溪深。远雁霜华去，高峰日气森。到来询父子，令子隔山阴。
送包长史葬
作者：李生寅
朝代：明
体裁：五言律诗

身岂长沙谪，名犹贾傅尊。墓田都立碣，陇树会成村。临穴无兄弟，凭棺有子孙。千秋谁作伴，翁仲与朝昏。
同张大司马至茂屿作
作者：李生时
朝代：明
体裁：七言律诗

结屋云间寄此身，图书四壁静为邻。扶筇谁作看山侣，鼓枻偏过载酒人。黄菊紫萸堪共把，苔青石白不生尘。尊前漫有吟秋兴，况值湖天月色新。
至武陵庄作
作者：李生源
朝代：明
体裁：七言绝句

云拂山光一片秋，武陵庄上系扁舟。凉风吹落芙容瓣，直向深溪九曲流。
游黄华
作者：李画
朝代：明
体裁：七言律诗

五月黄华此复来，天清雨霁画图开。珠帘不捲高欢殿，宝镜长悬王母台。仙洞千秋深碧草，僧房随处满苍苔。此身祇许閒中老，不向人间赋七哀。
乐美人为梁希湛作
作者：李畅
朝代：明

美人酌我金屈卮，灯前漫笑鸣朱丝。湘水烟花渺无极，巫山暮雨恨何时。一曲未终情哽咽，再行一鼓心断绝。莺簧百转绿杨深，雁柱千行青竹裂。须臾四座笑颜开，霓裳起舞香风回。清歌正遏流云驻，大嚼不觉玉山颓。昨日春风到芳草，今朝春色满怀抱。袖拂梨花片片轻，杯分桃叶纤纤好。劝君莫惜醉流连，劝君莫却红锦缠。歌残酒尽共归去，亭亭璧月明中天。
云溪
作者：李畅
朝代：明

丹溜鸣泉花院，青山绕郭松阴。水边鱼鸟清影，竹下笙簧好音。烟锁霜林鹤唳，风生岚壑龙吟。晚来溪上独眺，四野寒云重侵。
出泷
作者：李畅
朝代：明

水落滩声咽，舟移夕照寒。鱼龙潜泽国，鸿雁度江干。双鬓乾坤老，三秋道路难。浮云烟水晚，何处是平安。
匡庐晚望
作者：李畅
朝代：明

指点匡山动客情，寒烟初散暮云横。峰头古寺千林静，湖上春帆一叶轻。瀑布尚流经腊雪，梅花犹吐隔年英。佛灯隐隐钟声渺，风送鄱阳一夜行。
和杨肖韩比部春日环翠轩
作者：李畅
朝代：明

景物春仍媚，芳菲处处同。柳风吹絮白，杏雨落花红。帘卷西山下，樽开北海中。更堪留暮醉，初月满晴空。何人开竹院，有客洗梨妆。傍柳通幽径，寻溪度石梁。落花春已半，啼鸟日初长。徙倚东风外，高情讵可量。
和杨肖韩比部春日环翠轩·其一
作者：李畅
朝代：明

景物春仍媚，芳菲处处同。柳风吹絮白，杏雨落花红。帘卷西山下，樽开北海中。更堪留暮醉，初月满晴空。
和杨肖韩比部春日环翠轩·其二
作者：李畅
朝代：明

何人开竹院，有客洗梨妆。傍柳通幽径，寻溪度石梁。落花春已半，啼鸟日初长。徙倚东风外，高情讵可量。
家大人手构二亭间树松竹颜曰晚翠曰知津暇日经过长吟野望令人有濠濮间想因成一律
作者：李畅
朝代：明

曲曲江流绕钓矶，江亭云物转霏微。春深蒲柳疑烟湿，日落帆樯带雨归。绿酒漫堪成独啸，白鸥应识久忘机。津头竟日无人问，为向春风一振衣。
将赴金陵庞弼唐郡伯高苕峰司马贻赠孤鹤横秋卷赋谢
作者：李畅
朝代：明

萧萧逐马尘，客路酒相亲。鸿鹄非无志，鹪鹩笑此身。帆迎珠海暮，柳绽白门春。为语社中子，新诗忆寄频。
庐山
作者：李畅
朝代：明

见说匡君宅，芙蓉万仞山。霞光遥可掇，竹影杳难攀。插碧千峰秀，流丹九曲环。相将横羽翮，来往水云间。
彭蠡舟中姚南建林慕樵刘元山三孝廉夜话得昏字
作者：李畅
朝代：明

泛泛宫亭上，停桡日正昏。江天同一色，烟月细重论。渔火湖边艇，人家竹里村。春来云水阔，阳鸟任孤鶱。
春怨
作者：李畅
朝代：明

闻道郊原绿正肥，小窗帘捲思依依。莺啼树底惊残梦，鹊噪檐前送夕晖。芳草雨馀三月暮，海棠花落一春违。柔肠百结真堪断，薄倖江南归未归。
春意
作者：李畅
朝代：明

郊原春欲动，骀荡遍岩阿。紫燕双飞入，黄莺百啭过。柳风吹几席，杏雨濯江河。寄傲南窗下，陶情一啸歌。
春日钟山人见过
作者：李畅
朝代：明

閒引庭阴扫落花，春风词客到贫家。官衙一径惟栽竹，宦况三年正及瓜。玩世未应悬组绶，逃名端合卧烟霞。烦君为结东皋隐，自笑归来鬓已华。
曲江道中
作者：李畅
朝代：明

江水溶溶碧，峰峦万万重。藤萝悬鸟雀，波浪隐鱼龙。树色笼朝霭，人烟乱夕峰。清光好迟我，今夜客芙蓉。
有感
作者：李畅
朝代：明

霜露既不降，苦风何当下。商节已穷秋，晓色还如夏。蒸岚卷地翠，落叶空庭洒。幽怀久不惬，杯酒堪陶写。况兹秋意浓，独酌泪盈把。
杂咏
作者：李畅
朝代：明

太极始混沌，两仪正鸿濛。阴阳既无象，运化焉有穷。元始授我气，大块铸我躬。究观万物理，廓然等虚空。止水知色相，灵明悟厥宗。人胡滑其外，我独守其中。阅历几千变，同归一榻风。俯仰劳形役，徒尔日憧憧。冲然守真素，庶与道性融。
江楼秋感
作者：李畅
朝代：明

万籁无声月一钩，白云飞尽水悠悠。凭栏厌听清商曲，目断天南树树秋。
浈江
作者：李畅
朝代：明

薄暮浈江上，微风趁夕帆。沙鸥轻泛泛，英石自岩岩。海阔月先到，山高日半衔。临流无一事，相对浣征衫。
浮邱
作者：李畅
朝代：明

此地堪招隐，因之纪胜游。瑶坛耀风日，琪树几春秋。绿羽仙人盖，朱明太史楼。偶来扫云石，杯酒任夷犹。
清明后三日偕陈尧伯冼衍孔卢少虚南浦泛舟遇雨
作者：李畅
朝代：明

春流南浦绿，泛棹晚风前。对酒争传曲，狂歌独扣舷。山云来骤雨，岸火起新烟。何处兰桡女，褰裳湿采莲。
燕子矶
作者：李畅
朝代：明

燕子矶头巀嵲开，当矶渤浪隐春雷。龙盘地拥三山动，虎踞江连万里来。上下水天涵日月，参差云树隐楼台。扬帆未得穷登眺，独倚蓬窗漫举杯。
石门
作者：李畅
朝代：明

积石中流事已虚，东封丸土亦何如。秋深木落空江色，犹向楼船忆故墟。
秋兴歌
作者：李畅
朝代：明

杨柳悲兮波练练，萸菊芳兮霜片片。暑往急宾鸿，秋来归社燕。驱人形役困红尘，眼底光阴奔赤电。人生得丧恒有时，天道循环沧海变。机心世态任如钩，鄙性吾生本如箭。君不见九衢遢邋何贤豪，倾夺经营互矜艳。相逢浩饮但高歌，莫问荣华与衰贱。秋波澹澹澄如练，古木寒枝霜霰片。长坂嗟驽骀，卑栖嘲雀燕。蛰龙大泽困泥滓，会得春风起雷电。吾生蹭蹬道路中，敢拟飞腾望迁变。俯仰空怜头上冠，机栝何能弦上箭。君不见买臣半世恒负薪，一朝遇合争奇艳。人生七尺何昂藏，尘埃且莫轻贫贱。
秋兴歌·其一
作者：李畅
朝代：明

杨柳悲兮波练练，萸菊芳兮霜片片。暑往急宾鸿，秋来归社燕。驱人形役困红尘，眼底光阴奔赤电。人生得丧恒有时，天道循环沧海变。机心世态任如钩，鄙性吾生本如箭。君不见九衢遢邋何贤豪，倾夺经营互矜艳。相逢浩饮但高歌，莫问荣华与衰贱。
秋兴歌·其二
作者：李畅
朝代：明

秋波澹澹澄如练，古木寒枝霜霰片。长坂嗟驽骀，卑栖嘲雀燕。蛰龙大泽困泥滓，会得春风起雷电。吾生蹭蹬道路中，敢拟飞腾望迁变。俯仰空怜头上冠，机栝何能弦上箭。君不见买臣半世恒负薪，一朝遇合争奇艳。人生七尺何昂藏，尘埃且莫轻贫贱。
秋江曲
作者：李畅
朝代：明

夜泛天高露湿衣，扁舟空载月明归。凄清何处一声笛，惊起前汀宿雁飞。
端溪访古上人
作者：李畅
朝代：明

步入招提境，浑疑是化城。雨花飘梵色，落叶度秋声。石涧千丝细，云门一派清。竹炉煎活水，相对话无生。
答刘使君
作者：李畅
朝代：明

落日迷春树，天涯忆去年。揶揄空自诧，衰病有谁怜。旧业堪招隐，新诗解入禅。知君未得意，共结小山缘。
答钓叟
作者：李畅
朝代：明

十年长作客，此夕思无穷。飘泊云山外，萧条旅食中。江寒芦带雪，日落荇牵风。愧尔烟波叟，长歌捲钓筒。
简庞弼唐郡伯
作者：李畅
朝代：明

先生夙抱太玄心，石上鸣泉是素琴。鳣席数年催鹿角，鸿篇万里售鸡林。遗经世擅玄成业，大雅兼闻正始音。坐里春风多岁月，出门流水落花深。
罗浮吟
作者：李畅
朝代：明

罗浮山高高接天，飞梁挂壁相钩连。四百之峰如蜿蜒，上有玉鹅珠瀑拂青烟。金沙紫洞连云穿，东望赤日扶桑颠。金球夜半跃虞渊，又如奔龙撼流泉。水帘喷雾清且涟，琼窗绀阁倚云边。朱陵会真挹诸仙，交梨碧藕开琼筵。云軿鹤驭来飘翩，疑是真人葛稚川。黄龙扫石三千年，丹灶云沉事不传。我来为结青山缘，此中不用买山钱。石床流水抚残弦，秋阴落叶响鸣蝉。大笑引满霞觞前，青泥坐对日流涎。丹台姓字亦徒然，狂歌一曲逍遥篇。醉来岸帻抱云眠，欲向蓬丘问偓佺。清风一枕梅花梦，蝴蝶峰头月正圆。
西湖
作者：李畅
朝代：明

何处黄鹂破暝烟，苏公堤上柳初眠。百千斗酒倾朱阁，十二霓裳舞玳筵。倚槛云霞天外寺，采莲歌吹画中船。风流不数江州客，卧对湖光好住年。
赠华道人
作者：李畅
朝代：明

翩翩一羽容，高枕足烟霞。沆瀣山中酒，菖蒲石上花。苔痕侵座遍，峰影隔帘斜。倘遇赤松子，相从驻岁华。
赠孙象山
作者：李畅
朝代：明

遥峰写十洲，列岫环四象。茂树覆茆亭，曲槛开方丈。静观得化机，妙适恣幽赏。春风澹澹生，旭日曈曈敞。花鸟可自娱，景色觉来爽。嵇阮足舒啸，求羊日来往。令名高著作，吾道存景仰。
赠林侯远参军北上奏最
作者：李畅
朝代：明

万里游燕客，三春度粤行。君才方展骥，帝宠是迁莺。秋水芙蓉艳，金沙鸂鷘明。一枝烦驿使，知是慰同盟。
送梁幼宁博士会试
作者：李畅
朝代：明

粤海秋深载酒过，劳劳亭畔引长歌。词坛彩笔看龙跃，帝里黄金买骏多。太史五云传日色，故人三径滞烟萝。遥看月落灯毬夜，花底莺声叶佩珂。
送薛侯宣博士上春官
作者：李畅
朝代：明

岳立儒林鬓未皤，横经谁不羡西河。两龚学就师承远，大戴书传子弟多。价比南金初入洛，名同片玉晚登科。金明池上花如簇，好向春风策马过。
遣力南归寄陈宗典布邦直梁体立梁任伯诸丈
作者：李畅
朝代：明

力耕曾共岭云东，一别音尘渺去鸿。赋就北山愁自结，梦回南浦忆谁同。故园怅望关河外，薄宦行藏涕泪中。此夕怀人迥无寐，萧萧凉雨滴疏桐。
郊游
作者：李畅
朝代：明

雨过草萋萋，荒郊兴共携。斗鸡宜落日，戏马自长堤。舞榭香风簇，歌台紫雾迷。百钱行自乐，一醉任如泥。
重阳后五日同黄筠溪明府登山作
作者：李畅
朝代：明

皂帽青鞋不惮劳，玄蝉哕哕遍亭皋。秋光莫讶黄花晚，岚气初浮白雁高。日落长林皆竹色，风回寒涧起松涛。多君雅有龙山兴，潦倒宁辞醉浊醪。
钓江
作者：李畅
朝代：明

细雨溪边箬笠，寒江把钓自给。鲈肥留供一醉，酒幔秀风吹入。
钟明府邀酌鸳鸯湖
作者：李畅
朝代：明

高人拉我游，浑似泛仙舟。箫鼓风传曲，壶觞月满楼。湖山青翠遍，烟雨绿荷稠。地挹六桥暮，风回五月秋。低花时度蝶，近水不惊鸥。酒醉未归去，应知欲枕流。
雨夜
作者：李畅
朝代：明

云拥海门雨气，风迎野寺钟声。二月江山媚景，三春花鸟多情。寒浦鱼灯远近，长江雁语凄清。贳得邻酤自笑，与谁共话平生。
登击空亭怀前令倪绍江·其一
作者：李畿嗣
朝代：明
体裁：七言绝句

漠漠寒潭遍野花，空亭犹自锁残霞。何如潘令栽桃日，赢得河阳万口誇。
登击空亭怀前令倪绍江·其二
作者：李畿嗣
朝代：明
体裁：七言绝句

一水环台两岸花，夜深灯火散云霞。风流人去高碑在，常得儿童信口誇。
潘园仙韭
作者：李盛皋
朝代：明
体裁：七言绝句

香风嘶马出林坰，仙客长冥韭自青。春尽平芜人不剪，空馀翠色在沙汀。
游泐溪岩
作者：李相
朝代：明

缓步入岩扉，晨光露欲晞。访僧空古钵，遗箧有西衣。黄鹤依松舞，白云绕杖飞。数声何处笛，知是牧童归。
一镜亭夜坐
作者：李祁
朝代：明
体裁：古风

静夜临深池，萧条不成寐。蟾光上下浮，清飙左右至。潜鱼既息波，幽鸟亦敛翅。仰视河汉明，悠然发深喟。
同孙彦能游山庵
作者：李祁
朝代：明
体裁：古风

缘崖涉清泚，披草得幽径。萧条双桧閒，独立一松劲。入门听微钟，心垢一时净。向来饱干戈，栋宇兀偏正。空庭鸟雀喧，坏壁龙虎暝。徒能起咨嗟，无复耸观敬。三叹复出门，乾坤几时定。
和刘子伦韵奉吴孟勤
作者：李祁
朝代：明
体裁：七言律诗

不是衰翁爱索居，只缘多病故人疏。来依陆氏三间屋，胜得刘公一纸书。同辈谩推年齿大，后生应笑老成迂。知心赖有通家子，早晚相过意迥殊。
和友人见寄
作者：李祁
朝代：明
体裁：七言律诗

碧天如水暮云收，又见江南一片秋。乱后年华多荏苒，客中踪迹故淹留。露漙金井桐阴薄，月上瑶阶竹影脩。遥想辕门凉气早，壶浆来往百无忧。
和咏鹤
作者：李祁
朝代：明
体裁：七言律诗

老去曾看相鹤经，暂从华馆试伶俜。几年养就丹砂顶，竟日閒梳白雪翎。万里壮心原自许，九霄清唳好谁听。神仙旧侣知何在，遥望蓬莱一点青。
和王子让二首
作者：李祁
朝代：明

万顷烟波一叶舟，更无维楫任飘流。此身自合他乡死，争奈狂狐忆首丘。我逐郊原鹿豕踪，君如鹰隼挟秋风。近闻铁网连山海，不信人间有卧龙。
和王子让二首·其二
作者：李祁
朝代：明
体裁：七言绝句

我逐郊原鹿豕踪，君如鹰隼挟秋风。近闻铁网连山海，不信人间有卧龙。
和王子让席上韵
作者：李祁
朝代：明
体裁：五言律诗

衰年愁对酒，壮志忆题桥。遇事难开口，逢人愧折腰。乐传天上谱，心逐暮归樵。宴罢骊歌发，蹉跎又一朝。
和钟德恭见寄
作者：李祁
朝代：明
体裁：七言律诗

江湖风浪日萧萧，鳅蟹鱼虾乱踯跳。诸葛有才终复汉，管宁无计漫依辽。烟消故国川原净，秋入空山草木凋。犹恨归来相见晚，暮云春树碧天遥。
和青原寺长老无诘见寄
作者：李祁
朝代：明
体裁：七言律诗

毵毵白发旧儒臣，几见江南物候新。问讯枉烦林下士，变衰祇似梦中人。隔帘听雨常经久，倚户看山不厌频。更欲就依禅榻伴，炉烟终日澹絪缊。
奉题朱泽民先生画山水图
作者：李祁
朝代：明
体裁：古风

洞庭之南湘水东，青山奕奕蟠苍龙。云阳峰高七十一，欲与衡岳争为雄。我家近在云阳下，来往看山如看画。十年尘土走西风，每忆云阳动悲咤。吴中胜士朱隐君，笔精墨妙天下闻。画图画出湘江水，青山上有云阳云。云阳山高湘水绿，十年不见劳心目。只今看画似看山，万里归情寄鸿鹄。
山居首夏十首示外孙陈祖兰
作者：李祁
朝代：明

东风满意绿周遭，乍著单衣脱敝袍。最爱晚凉新浴罢，坐看春笋过林高。前年新觅数株梅，移向庭前手自栽。惆怅近来风土薄，殷勤难得一枝开。山前山后翳蒙茸，荆棘藤梢谩作丛。愿得长年撑饱饭，自锄烟雨种高松。
山居首夏十首示外孙陈祖兰·其一
作者：李祁
朝代：明
体裁：七言绝句

东风满意绿周遭，乍著单衣脱敝袍。最爱晚凉新浴罢，坐看春笋过林高。
山居首夏十首示外孙陈祖兰·其三
作者：李祁
朝代：明
体裁：七言绝句

山前山后翳蒙茸，荆棘藤梢谩作丛。愿得长年撑饱饭，自锄烟雨种高松。
山居首夏十首示外孙陈祖兰·其二
作者：李祁
朝代：明
体裁：七言绝句

前年新觅数株梅，移向庭前手自栽。惆怅近来风土薄，殷勤难得一枝开。
归来轩
作者：李祁
朝代：明
体裁：古风

忙处爱山看不当，归来结屋长相向。就中编作归来轩，田园正欠陶元亮。竹篱茅舍村数家，藜杖芒鞋时一访。红尘不比晋宋间，清风自是羲皇上。梦回枕簟书有声，客来午篆微烟障。绿阴入户如有约，白云出谷遥相望。邈知今日始有归，始信从前心是放。更容老子二十年，从教白发三千丈。
御赐恩荣宴
作者：李祁
朝代：明
体裁：七言律诗

堂吏喧呼拥后先，綵帘微动八音宣。圣恩汪濊儒臣集，天语丁宁宰相传。翠叶银幡高压帽，玉盘珍果谩堆筵。沾濡拜舞归来晚，马上题诗不记鞭。
斗室为江士瞻赋
作者：李祁
朝代：明
体裁：古风

移舟向溪渚，结屋依山阿。从容鱼钓间，乐意何其多。天光入户牖，万象皆森罗。援琴奏逸响，清飙振林柯。亦有素心人，酒熟时相过。谁云一室陋，褊迫无逶迤。所嗟今世士，缔构高嵯峨。画栋隔飞鸟，朱甍映清波。一朝寿命尽，叹息将奈何。日月互显晦，乾坤相荡摩。愿言处兹室，乐哉聊永歌。
昭君出塞图
作者：李祁
朝代：明
体裁：古风

朔风吹沙天冥冥，愁云压塞边风腥。胡儿执麾背人立，传道单于令行急。蒙茸胡帽貂鼠裘，谁信宫袍泪痕湿。汉家恩深幸不早，此身终向胡中老。此身傥负汉宫恩，杀尽青青原上草。
次王子让韵二首
作者：李祁
朝代：明

老泪纵横忆旧京，梦中歧路欠分明。天涯自信甘流落，海内谁堪托死生。短策未容还故里，片帆只欲驾沧瀛。他年便作芙蓉主，惭愧当时石曼卿。城郭人民事事非，空馀尘土满征衣。君犹有道堪流俗，我已无家不念归。天地晦冥龙去远，江湖寥落雁来稀。极知此后还相忆，愁见青山映夕晖。
次王子让韵二首·其一
作者：李祁
朝代：明
体裁：七言律诗

老泪纵横忆旧京，梦中歧路欠分明。天涯自信甘流落，海内谁堪托死生。短策未容还故里，片帆只欲驾沧瀛。他年便作芙蓉主，惭愧当时石曼卿。
次王子让韵二首·其二
作者：李祁
朝代：明
体裁：七言律诗

城郭人民事事非，空馀尘土满征衣。君犹有道堪流俗，我已无家不念归。天地晦冥龙去远，江湖寥落雁来稀。极知此后还相忆，愁见青山映夕晖。
次贺琴南韵
作者：李祁
朝代：明
体裁：七言律诗

茅屋秋风古道傍，衰容不似去年强。汉廷无梦陈三策，楚水空怀赋《九章》。落日乱鸦红树老，断云孤雁碧天长。相思无限关心事，不为催诗急雨忙。
藤溪钓叟歌
作者：李祁
朝代：明
体裁：古风

藤溪钓叟清且奇，出处不与旁人知。翛然垂钓坐溪上，下上云月相追随。朝看溪上云，暮踏溪头月。青山绿水是生涯，红蓼丹枫共萧瑟。有时欲写苍龙姿，雷轰电掣风雨驰。高堂素壁见挥扫，凛凛毛发寒生肌。有时直向梅花下，弄笔摇毫恣描写。新条旧干总横斜，嫩蕊疏花亦潇洒。藤溪钓叟非钓徒，遁世不见真良谟。得鱼沽酒唤溪友，颠倒汗漫同驩娱。君钓藤溪鱼，我作藤溪歌。风尘澒洞豺虎出，一笑奈尔藤溪何。
贺俞总制造新衙
作者：李祁
朝代：明
体裁：七言律诗

为惜频年汗马劳，更闻新署列官曹。貔貅夜宿辕门静，鸾鹄晨趋剑佩高。月满丽谯添雉堞，雨深山寨长蓬蒿。公馀秀水桥边路，千骑鸣笳拥节旄。
赠王汝贤
作者：李祁
朝代：明
体裁：五言律诗

澒洞知谁在，仓皇赖汝贤。壮心抛舞剑，惊胆落虚弦。暮雨沧江上，春风绿柳边。高歌聊自遣，世事欲茫然。
送吴俊杰归江东
作者：李祁
朝代：明
体裁：七言律诗

幕下貔貅十万人，幕中宾客罕同伦。挥戈略阵天回日，点烛论兵夜向晨。禾水衣冠仍草草，星源文物故彬彬。知君剩有安边策，定约重来立要津。
送非空晦之二上人归青原
作者：李祁
朝代：明
体裁：七言律诗

青原山气郁盘纡，去郭连村十里馀。洗钵水香晨粥后，读书灯烬晓钟初。晴天小阁收摩衲，煖日轻云护苾刍。愿得明年筋力健，径寻溪路访深居。
题王与龄畦乐
作者：李祁
朝代：明
体裁：五言律诗

有客依南浦，长年学种畦。才高宜世用，性僻爱幽栖。菜甲侵腰长，桑枝刺眼低。不因来往熟，那得自成蹊。
题画二绝
作者：李祁
朝代：明

浩浩沧波天四围，秋风一鹤夜来归。祇应梦里闻长笛，知是年时旧羽衣。町畦高下水漫漫，痛惜辛勤学种田。便拟明朝结长网，与翁同住浙江边。
题画二绝·其一
作者：李祁
朝代：明
体裁：七言绝句

浩浩沧波天四围，秋风一鹤夜来归。祇应梦里闻长笛，知是年时旧羽衣。
题画二绝·其二
作者：李祁
朝代：明
体裁：七言绝句

町畦高下水漫漫，痛惜辛勤学种田。便拟明朝结长网，与翁同住浙江边。
题画鹰
作者：李祁
朝代：明
体裁：五言绝句

劲翮排霜戟，天寒气转骄。草间狐兔尽，侧目望青霄。
题赤鲤图
作者：李祁
朝代：明
体裁：七言绝句

风翻雷吼动乾坤，赤鲤腾波势独尊。无数閒鳞齐上下，欲随春浪过龙门。
题金人出塞图
作者：李祁
朝代：明
体裁：古风

穹林立乔松，峭壁插平地。苍茫绝飞鸟，倏忽见群骑。杂袭衣与裘，蒙茸间毡毳。差池鞭弭间，孰识谁贱贵。忆昔从北征，驱车出幽蓟。天时大雨雪，道远恐遂泥。牛马俱阻寒，驴骡缩如猬。所见人物殊，适与此图类。当时皇风淳，声教浃遐裔。雕题与被发，商贾罔不至。自从烟尘生，河海隔氛翳。舟车断往来，榛莽极荒秽。邂逅见此图，俯仰今昔异。矫首欲无言，长空正迢递。
题雪禽
作者：李祁
朝代：明
体裁：七言绝句

幽禽栖稳棘枝低，黯惨江天雪四围。明日郊原晴烂熳，好寻芳树弄毛衣。
题风雨图
作者：李祁
朝代：明

山中老子百年馀，前代衣冠只自如。高阁捲帘无一事，满天风雨坐看书。
明妃引·其一
作者：李祯
朝代：明
体裁：七言绝句

年少如花在掖庭，谁能不战屈人兵。黄金莫铸将军印，妾去防边万里城。
明妃引·其二
作者：李祯
朝代：明
体裁：七言绝句

君王莫遣妾行迟，冒顿由来爱少时。只恐红颜易衰老，宫中更预选蛾眉。
杨柳枝（二首）
作者：李祯
朝代：明

细叶如眉绿未匀，修眉浑似带愁颦。输他桃杏东风里，不管南游北去人。
百字令·中秋
作者：李福谦
朝代：明
体裁：词

空庭秋晚，趁花阴把盏，临风独适。醉眼昏沈潦倒甚，今夕又逢佳夕。桂子飘香，银河敛影，秋意平分坼。凄凉往事，不堪回首重忆。堪笑苍狗白衣，人间幻境，转盼成陈迹。记得去年今夜语，都在心头历历。壮志空存，此身依旧，漂泊江南客。明朝酒醒，又添一段于邑。
百字令·中秋
作者：李福谦
朝代：明

空庭秋晚，趁花阴把盏，临风独适。醉眼昏沉潦倒甚，今夕又逢佳夕。桂子飘香，银河敛影，秋意平分坼。凄凉往事，不堪回首重忆。堪笑苍狗白衣，人间幻境，转盼成陈迹。记得去年今夜语，都在心头历历。壮志空存，此身依旧，漂泊江南客。明朝酒醒，又添一段于邑。
呈吴子鱼先生
作者：李秀才（朝鲜）
朝代：明
体裁：七言绝句

凌晨走马入孤城，篱落无人杏子成。布谷不知王事急，隔林终日劝春耕。
偶成次白沙先生韵
作者：李秉同
朝代：明

秋风拂地秋山清，野吹那堪隐几听。韩愈独能排横议，希元何事著心经。肯加涵养终须畅，净扫尘埃却自灵。朗月渐高云渐散，紫薇深处见垣星。
凤台秋霁
作者：李秉同
朝代：明

清秋吟社色，宋玉不胜情。风急猿声碎，天高雁字横。井梧和露下，砧杵杂笳鸣。酌上桐梢月，黄花香满城。
厓山吊古
作者：李秉同
朝代：明

矗矗丛祠隐隐碑，荒陵何处到今疑。伤心岭海浮征舸，回首陈桥捲战旗。一木可能支大厦，千金无计赎孤儿。翠华黄屋空尘迹，绿水青山似旧时。
孝节坊
作者：李秉同
朝代：明

繄先烈妣仰何氏，佑启后人昭二美。因心淳笃孝于姑，坚贞弗贰从夫子。夫子明经荐省闱，云胡遽驭红云里。奔走悲号逆旅魂，关山迢递心千里。寒灯寂寞守空闱，蘋藻时修中馈事。不期姑疾在膏肓，早暮走穷卢扁技。引刀割股和汤剂，一死报之吾分耳。此时此心天所知，果然沉疴旋即起。孝思贞节古难兼，矧在女流能有几。节媲共姜孝过之，诚堪追彼太任姒。旌书束帛下彤廷，系节标扬重青史。华表亭亭屹一方，声名赫奕流千纪。
寄苏穫庵
作者：李秉同
朝代：明

欲归未归复何如，响应同声几郡除。斗米不移陶令操，薰膏空校太玄书。青云有分三冬足，白发无私两鬓馀。谁念千年吾道计，振衣高趁旧山居。
寄苏见江
作者：李秉同
朝代：明

握手仙台几度春，别来消息两无闻。酌高楼月偏怜我，咏入霜丛却忆君。薇署绩光西汉传，衡门踪谢北山文。赤冈黄岭元同脉，莫惜新裁寄白云。
廉泉
作者：李秉同
朝代：明

一水旗峰下，源流久陆沉。源从石罅过，流到海门深。堪洗许由耳，更倾吴隐心。寄言冰檗士，相与细追寻。
江亭写怀
作者：李秉同
朝代：明

溪头常拟别吟窝，无奈衰残入鬓何。麟凤不来知梦改，莺花为伴觉春多。水流涧底空鸣瑟，风到松梢自起波。世事浮云古如此，观澜何用五噫歌。
浴日亭
作者：李秉同
朝代：明

黄木湾头古野亭，亭虚俯槛吞沧溟。扶桑遥报日将起，洪轰海底鱼龙惊。细濯咸池真皎洁，不比寻常乍明灭。悠悠燠照遍垓埏，风檐蔀屋皆澄澈。昔唐最重虞渊功，尘埃洗尽依旧红。会得何须赤绳系，自有擎手回苍穹。夸父邓林徒扰扰，鲁阳三舍应未了。晋人见说寡君须，岂知线量终缥渺。狂夫炙背献至尊，烈士曝书遗儿孙。世事浮云祇如此，我爱古来铭浴盘。亭去波罗犹咫尺，庙神相对遥相忆。朝捧清光荡祲氛，暮绕馀辉江震击。效灵宣秘护濠城，蛟腾凤舞黄河清。果然羲驭寅宾旭，万国山河属大明。
灵川夜坐写怀
作者：李秉同
朝代：明

寂寂幽窗忍独醒，疏灯残月两微明。子规枝上啼初彻，蝴蝶丛中梦未成。蓬鬓不愁朝镜改，浊醪偏爱晚杯清。何时净扫苍崖石，坐对南山接凤城。
闻袁莞沙移守夷陵
作者：李秉同
朝代：明

分符报政未经年，路绕衡阳喜复传。冠服已将回左衽，湖湘容易转吴船。功联汉柱青云上，忧系燕台玉几前。此去荆门应不远，金溪馀韵想依然。
题祁榕湾别号
作者：李秉同
朝代：明

水色榕阴一味清，道人应为寄閒情。只须翠幄疑彭泽，那用红霞认武陵。酌酒放歌寒玉涌，倚蓬长笑碧云生。乾坤此景无人会，明月何时一棹横。
别顾白湖
作者：李秉徵
朝代：明

行色匆匆冒晓风，絷维无计挽青骢。回头易水骊歌迥，极目吴山马首东。两地春愁鱼喷浪，一天秋思雁横空。无端莫道阳关曲，添惹微霜入镜中。
经谢石潨宅
作者：李秉徵
朝代：明

叹息君家十二楼，楼中歌舞不曾休。好花三径相援引，美酒千杯迭献酬。一自昆明遗劫火，遂从南阮学清流。琴棋彻夜无冬夏，燕雀中庭任去留。
和侍御钟心渠
作者：李秉钝
朝代：明

正色霜台羡国华，庙堂忧急愧匏瓜。禁中午夜宽前席，海内文章仰大家。汉节雅宜推揽辔，楚歌谁复拟传芭。数回梦到书帷地，何日从容话五车。
送刘掌教归闽
作者：李秉钝
朝代：明

先生何事遽严装，芹泮陶成两鬓霜。三载雁稀乡梦远，千江枫叶客思忙。登庸已谢岩廊想，饯别谁迟驿路觞。满地离情题不尽，翩翩云翮向扶桑。
佛迹石
作者：李穆
朝代：明
体裁：七言律诗

达摩西归古昔闻，漫疑一足蹑云根。穷探绝顶搜遗迹，净拂苍苔见巨痕。野寺山藏岚气合，长松风度梵音喧。康州胜概应多览，归向金身得细论。
初归寄郭希圣
作者：李穆
朝代：明
体裁：七言律诗

十年书剑客侯门，万里归来荷圣恩。晓日一庭诗礼计，西风三径菊松存。倚筇锦石暮山紫，濯足罗旁秋水浑。相望片云成契阔，好怀那得与君论。
复温兰岩寄韵
作者：李穆
朝代：明
体裁：七言律诗

一年春景将过半，满目闲愁苦未开。北海孔融偏好客，长沙贾谊最多才。云移日影阶前转，风挟潮声枕畔来。独有可人招不得，酣歌倚树自徘徊。
樵云五景诗 其一 悠然佳趣
作者：李穆
朝代：明
体裁：七言绝句

迹远尘嚣地更偏，心游物外兴悠然。夕阳欲下鸟飞尽，喜有南山在目前。
樵云五景诗 其三 翠微清晓
作者：李穆
朝代：明
体裁：七言绝句

轻岚作雾曙光微，翠湿高松露未晞。天畔倚栏人乍起，一声山鸟近檐飞。
樵云五景诗 其二 翠暖长春
作者：李穆
朝代：明
体裁：七言绝句

乱山深处结茅亭，暖日烟霞锁翠屏。松下茯苓秋可斸，投簪从此老岩扃。
樵云五景诗 其五 息肩馀暇
作者：李穆
朝代：明
体裁：七言绝句

生涯随分乐樵苏，弛担归来日未晡。松下清风宜少憩，终南捷径苦崎岖。
樵云五景诗 其四 枕流琼响
作者：李穆
朝代：明
体裁：七言绝句

桥下泠泠漱玉鸣，出山不似在山清。有人高枕云根卧，何必沧浪在濯缨。
舟次三洲夜月
作者：李穆
朝代：明
体裁：七言律诗

晋康佳致属三洲，山有奇岩水有湫。怪石嵌空垂玉乳，长江影月走金虬。星河冷浸三更露，天水光涵一色秋。久客怀归心欲折，好乘清兴夜行舟。
送刘兵马天章
作者：李穆
朝代：明
体裁：七言律诗

锦水无波画鹢开，刘郎年少负多才。袖中诗卷逢人看，江上梅花照客回。百粤雄藩兼两道，六符深处映三台。乾坤浩浩春如许，自有黄金百尺台。
陆大夫祠
作者：李穆
朝代：明
体裁：七言律诗

云根千尺倚苍旻，苔藓斓斑锦裹新。使节南来能掉舌，赵佗百拜远称臣。千年伟绩传编简，一片残碑卧棘榛。过客临风遥致敬，匆匆不及荐秋蘋。
香山乾明寺·德庆
作者：李穆
朝代：明
体裁：古风

香山秀耸千寻碧，绝顶去天不盈尺。达摩只履昔西归，蹑石犹疑留一迹。使君览胜游招提，胡不邀我同攀跻。凭高傲睨九州小，便欲乘此淩天梯。两人相对掀长髯，指顾万里舒双尖。昔年云气漫山麓，至今郡志传龙潜。朅来沧海已清浅，此地依然是重巘。摩挲为觅旧镌题，零落残碑卧苍藓。
早行
作者：李穑
朝代：明
体裁：五言律诗

凌晨问前路，晓色未全分。带月马头梦，隔林人语闻。树平连野雾，风细绕溪云。异国堪愁绝，南天无雁群。
瀼浦弄月
作者：李穑
朝代：明
体裁：五言绝句

日落沙犹白，云移水更清。高人弄明月，只欠紫鸾笙。
即事呈倪味易居士
作者：李端
朝代：明
体裁：五言律诗

结庐回众水，凭几坐来频。花屿有馀乐，草庭无限春。初烟侵壁细，小鸟出林新。幽兴谁相洽，还知愧隐沦。
送日本使僧归国
作者：李端
朝代：明
体裁：七言律诗

斗场曾得识高颜，杖钵萧然世外閒。已向檀林脩白业，更携瓢史历青山。肩挑云影江头别，衣带天香海上还。到日贤王如有问，八方职贡列朝班。
题壁
作者：李端
朝代：明
体裁：七言律诗

敝庐不远径纡斜，门巷萧然处士家。老圃雨中生韭叶，小庭风过发桐花。扶身只合携鸠杖，过客何妨驻鹿车。日暮新诗吟未定，月光似比昨来加。
谒金门
作者：李端卿
朝代：明

风乍暖，树底莺声欲啭。窗外小梅香数点，枝头春意浅。尽日画屏独掩，闲却绣床金剪。宝枕初回香梦远，乱愁天不管。
赓湖清咏
作者：李篯
朝代：明
体裁：古风

洋洋焦水何其清，我将临流以濯缨。向来奔潴迷秋草，此日安澜贮月明。天河西鼓木兰枻，蓬底青岚满面生。轻绡细縠浣山影，开襟欲涤冷光盈。秀峰倒垂石梁下，霁雪纤凝镜里擎。绿烟万顷琉璃净，片片帆穿天胁行。斜阳曝网冰鳞落，家家舵妇忙敲罂。明沙棹碎篆影赤，拓痕蹂躏蛟珠倾。鹭飞上下狂溅玉，鼍母骇呼天姥名。轻舠一掣截长渫，鱼河跃轶凤滩鸣。碧崖丹碛闻钟磬，波心遥盻何峥嵘。堆蓝面立邀孤棹，石根嚼浪声砰砰。颓松远揖虬堪系，踏歌穿壁惊鼬鼪。山盘径滑寒猿叫，林巅寺影惬幽情。老僧深目如山鬼，解汲新泉入�烹。竹岩藤挂杂红雨，中峰塔出侔金茎。风腋腾腾扶绝顶，层空拍手呼花卿。下视洸瀁复澎湃，波天吞吐势相迎。幻若溶银并拭镜，远山围翠疑芳蘅。蜀巘一点暮紫映，蜃宫变现捧花城。戏向金乌吊龙子，何朝剔肉哺吾民。若烧苦酒应能辨，脱骨犹嗔事未评。古今战局多此界，出没浮沉共一泓。长风自破万里浪，未必当年水寨精。昔语河清匪易俟，兹值湖清奚瑞呈。谁司令者心如水，孺子之歌小子赓。逸兴瀑注不可遏，袖拂青天拜玉京。左招八公右元放，怒抛黄白笼金羹。长啸归途苔衬寂，鹤旋鹭立鸥群侦。渔灯千点灼野雾，呼童就火举一觥。巨鳞细口得薄暮，折脚铛边黄叶平。烂煮晚霞饮新月，推蓬映水星河横。拥衾独酌芦影卧，朔风何处吹琤琤。山夜笛声疑石裂，缭绕骚魄濯水晶。梦椎狂鲸问李白，电光百道当鍧鍧。破壁屠蛟震河伯，笑挟龙鬟调凤笙。凤笙历历翻新曲，半是庐巢德政声。潮音激射宫商切，海门冰撤春风轻。鳌背幻驼湖上月，牛山五色霞飘萦。焦鱼失嚼珊瑚蕊，促醒波斯怒目瞠。飓风盲雨倏忽至，宝母啾啾龙子惊。犀盔螭甲排山岳，崩云骤雹飞霓旌。昆崙使者传新事，云过天妃酒尚酲。措大本分痴若此，不见猖狂阮步兵。霜威顿霁珠延合，万队千行鼓玉筝。鹦鹉啼残花落地，扁舟一觉雪飞英。
登屿耸鬟
作者：李纯
朝代：明
体裁：五言绝句

湘妃疑此涉，恍惚露鸦盘。珠翠年年丽，行人镜外看。
题西岩紫霞洞
作者：李纯道
朝代：明
体裁：七言律诗

隐君独爱西岩奇，丹崖石室相蔽亏。青松荫地土花长，碧萝挂月秋阴垂。每从雨后拾瑶草，时向人间歌《紫芝》。遥想高风在林壑，何当蹑屐相追随。
致仕后题联
作者：李绅
朝代：明
体裁：联

五斗懒将双膝屈；三章乞得一身闲。
大髻婆山
作者：李绍兴
朝代：明

何代犹遗一阿婆，巧梳高髻耸巍峨。雨馀新理膏油腻，花发浓妆珠翠多。煮海烟生疑执爨，采樵人唱讶悲歌。望中咫尺阳台路，云雨不成知奈何。
送侄应教之嵩明省亲
作者：李绍兴
朝代：明

去岁滇池一棹回，今朝江口片帆开。竹林未暖论文席，官舍遥持介寿杯。声价待收韩愈第，山川要壮子长才。堂前若问平安否，数点沙鸥一钓台。
落花吟·其一
作者：李继真
朝代：明
体裁：五言绝句

名花一辞蒂，流浪那可保。从他上绮筵，宁似枝头好。
落花吟·其三
作者：李继真
朝代：明
体裁：五言绝句

扫花促双鬟，春深臂无力。卧帚立香阶，清风自来拭。
落花吟·其二
作者：李继真
朝代：明
体裁：五言绝句

落花一恋枝，欲别更回首。今日同枝花，明朝知在否。
吴歌杂曲
作者：李继贞
朝代：明
体裁：乐府曲辞

桃花落枯井，何由笑春风。春风尔莫忆，吹尔到井中。郎家花满园，谁数柳花儿。及郎出门去，只有柳花随。随郎郎不知。
归来
作者：李继贞
朝代：明
体裁：五言律诗

归来未觉淡，销夏亦多方。槐日侵棋暖，蕉风入梦凉。书临大米帖，炉爇小宗香。客至休言事，卿言我自忘。
雪次关山
作者：李继贞
朝代：明
体裁：五言律诗

冻云天地合，飞雪暗孤城。万壑泉流寂，千峰玉削成。征夫各无语，班马不闻声。惆怅一回首，萧条客路情。
南都二首
作者：李维桢
朝代：明

旧邦偏霸一隅雄，帝命维新自不同。再辟乾坤清朔漠，双悬日月启鸿蒙。春开苍震青阳后，斗直黄旗紫盖中。率土王臣修职贡，江流万里亦朝东。旌旗剑佩拥椒除，尚想戎衣革命初。绿草不侵雕辇路，红云常护紫宸居。金银宫阙三山外，烟雨楼台六代余。谁谓长江天作堑，八荒今日共车书。
南都二首·其一
作者：李维桢
朝代：明

旧邦偏霸一隅雄，帝命维新自不同。再辟乾坤清朔漠，双悬日月启鸿蒙。春开苍震青阳后，斗直黄旗紫盖中。率土王臣修职贡，江流万里亦朝东。
南都二首·其二
作者：李维桢
朝代：明

旌旗剑佩拥椒除，尚想戎衣革命初。绿草不侵雕辇路，红云常护紫宸居。金银宫阙三山外，烟雨楼台六代余。谁谓长江天作堑，八荒今日共车书。
太和杂题二首
作者：李维桢
朝代：明

文祖初封岳，经营十二年。景光如有见，议礼不相沿。畚锸三军举，泉刀九府捐。龙髯垂过膝，象帝发鬈然。肃帝核玄玄，增封上配天。端居长礼斗，秘祝总祈年。皂纛宫娥绣，青辞国史编。星冠南乡拜，鹤盖绕龙涎。
太和杂题二首·其一
作者：李维桢
朝代：明

文祖初封岳，经营十二年。景光如有见，议礼不相沿。畚锸三军举，泉刀九府捐。龙髯垂过膝，象帝发鬈然。
太和杂题二首·其二
作者：李维桢
朝代：明

肃帝核玄玄，增封上配天。端居长礼斗，秘祝总祈年。皂纛宫娥绣，青辞国史编。星冠南乡拜，鹤盖绕龙涎。
晋水
作者：李维桢
朝代：明
体裁：五言律诗

水可亡人国，那知国自倾。片言能树敌，三板得完城。陈迹流波迅，高原战垒平。田家春赛罢，万亩乐香粳。
曹允宁水部心远斋
作者：李维桢
朝代：明
体裁：五言排律

方丈端居室，悠然与世违。清香凝座满，俗驾到门稀。岳色遥当户，京尘不染衣。放歌啼鸟和，对酒落花飞。日涉閒成趣，天游思入微。云霞邀翰墨，山水寄音徽。谡谡风鸣籁，溶溶月鉴帏。会心宁在远，吾亦憺忘归。
月夜北固山亭得平字
作者：李维桢
朝代：明
体裁：五言律诗

极浦渔灯细，幽崖鬼火明。春阴团树色，夜午报钟声。云净千峰出，江空一镜平。石阑聊假寐，鹤梦与同清。
江靡馆
作者：李维桢
朝代：明
体裁：五言律诗

扪萝深入径，倚树巧安窗。野色凭疏雨，潮声枕大江。云帆飞片片，沙鸟浴双双。况有歌金缕，能无倒玉缸。
沈启南画松赠关中李尚书今归李司徒歌纪之
作者：李维桢
朝代：明
体裁：古风

启南画松百年矣，黛色霜皮烟雾起。所赠尚书无姓名，但道其人关中耳。关中今者李尚书，古人与稽今人居。画手通神神呵护，宛在李公读书处。人间世有前后身，后身往往前身因。事皆天定良非偶，物由人重名不朽。司徒磊砢任栋梁，此物居然丁固梦。李下有仙松有公，千秋气韵同生动。
沙河逢同年高令
作者：李维桢
朝代：明
体裁：七言律诗

故人觞我沙河岸，十载相逢各诧颜。腰佩鱼符今不贱，花开雁塔旧同攀。傍河官柳低波绿，狎客仙凫占渚閒。更把瑶琴留取醉，座中流水听潺湲。
游如意寺·其一
作者：李维桢
朝代：明
体裁：五言律诗

山色行相引，秋光静自便。新粳黄覆垄，远树翠黏天。路挂云峰仄，泉奔石罅穿。上方钟磬沓，风度午炊烟。
游如意寺·其二
作者：李维桢
朝代：明
体裁：五言律诗

地僻昼常阴，流泉韵客吟。树将金作粟，寺以石为林。山月观参静，松风入梦深。无缘超俗累，空此羡登临。
游玉泉寺僧谈征调供亿之苦
作者：李维桢
朝代：明
体裁：五言排律

径曲泉能绕，山回寺忽逢。舟谁藏大壑，玉自削群峰。翠壁苍苔净，丹崖紫气重。登高穷下界，选胜拟南宗。梵宇隋唐构，伊蒲楚蜀供。岚沉不辨塔，风定一闻钟。树古曾栖鹤，溪深尚卧龙。殿阴寒薜荔，檐际堕芙蓉。藓剥生金碣，藤牵化石松。天花春已树，云碓夜犹舂。藻井缠虫网，珠林过虎踪。传灯遥乞火，伐木近支筇。问道无开士，营身亦老农。饭牛依磬钵，牧豕办租庸。酥酪清斋少，袈裟俗礼恭。岁当饥馑后，地扼往来冲。上客频传食，空王岂素封。攒眉今夕酒，莲社暂相容。
滴水岩
作者：李维桢
朝代：明
体裁：五言律诗

相望东郊外，行行亦自遥。听泉初得路，堕石遂成桥。古寺留残照，荒丘见野烧。孤僧烹茗罢，新月在山椒。
玉泉寺·其一
作者：李维桢
朝代：明
体裁：五言律诗

策马不能去，徘徊双树间。地偏芳草合，天迥白云閒。开径惟闻鸟，闭门犹见山。长松挂明月，一鹤夜深还。
玉泉寺·其三
作者：李维桢
朝代：明
体裁：五言律诗

西城山尽好，后此一峰幽。水月心俱寂，金银气自浮。岚光晴不夜，春色淡如秋。双顶青冥上，孤云任去留。
玉泉寺·其二
作者：李维桢
朝代：明
体裁：五言律诗

一榻分僧舍，悠然生远心。松云春径晦，花雨夜堂深。露下银河白，山空玉宇沉。三年匡阜月，曾记宿东林。
甘露
作者：李维桢
朝代：明
体裁：四言诗

甘露瀼瀼，于彼萱草。君子之泽，无忧用老。英英白云，为此旨酒。拜献于公，以祈黄耇。天降膏泽，汜布濩之。彼君子兮，载覆露之。我歌且谣，以永誉之。
登黄鹤楼
作者：李维桢
朝代：明
体裁：七言律诗

江汉萦回鄂渚矶，先朝楼阁已全非。暂携老子胡床坐，一听仙人铁笛归。洲树新含鹦鹉绿，山云旧作凤凰飞。楼头攀鹤来游者，可是苏耽与令威？
真州夜泊
作者：李维桢
朝代：明
体裁：五言律诗

远树千帆出，孤城一水分。江波翻射日，山气郁成云。断雁寒相叫，盟鸥晚自群。愁心将落叶，良夜共纷纷。
立秋日九龙沟观莲
作者：李维桢
朝代：明

径僻山深事事幽，尘情如洗坐夷犹。相看菡萏千花色，不受梧桐一叶秋。带雨香从衣上惹，凌波影入酒中浮。宜人少女风微扇，无数红裙荡小舟。
观音岩
作者：李维桢
朝代：明
体裁：七言律诗

东风处处报芳菲，立马斜阳上翠微。花气一林沾雨润，泉声百道绕云飞。因寻白社春常到，为爱青山夜不归。趺坐绳床无所事，村春邻火自相依。
谒志公塔作二首
作者：李维桢
朝代：明

野草生烟日暮时，六朝陵墓转凄其。家缘解道鸠偏巧，但取枯柴一两枝。钟声停苦事何如，今日东南物力虚。倘忆金陵乡国否，遗民愿比鲙残鱼。
谒志公塔作二首·其一
作者：李维桢
朝代：明

野草生烟日暮时，六朝陵墓转凄其。家缘解道鸠偏巧，但取枯柴一两枝。
谒志公塔作二首·其二
作者：李维桢
朝代：明

钟声停苦事何如，今日东南物力虚。倘忆金陵乡国否，遗民愿比鲙残鱼。
赠别杨元素
作者：李维桢
朝代：明

才情奕奕少年场，家在河南旧帝乡。绿树三山通御苑，青楼十里带横塘。银光纸养芙蓉粉，金缕衣薰豆蔻香。羡尔红颜生羽翼，仙人曾授枕中方。
送人从军
作者：李维桢
朝代：明
体裁：七言绝句

烟波江上一扁舟，万里辞家耐薄游。三尺佩刀三寸舌，丈夫容易取封侯。
送吴水部还庐山
作者：李维桢
朝代：明
体裁：七言绝句

秋风秋雨送将归，归后音书莫便稀。匡阜池头三石雁，年年霜落自能飞。
鄜城春望
作者：李维桢
朝代：明

西来山势剧纵横，残雪流澌试火耕。一径寒烟通古戍，几枝衰柳带春城。弯弓月倚阑干上，结阵云扶睥睨行。怪杀黄蛇鄜衍口，余腥犹染曼胡缨。
雨后自当阳赴玉泉寺
作者：李维桢
朝代：明
体裁：七言律诗

绿树村村初霁雨，篮舆步步欲凌烟。东风芳草看如此，流水桃花若个边。和罢郢歌飞白雪，望来蜀道上青天。荷衣不碍红尘染，自向山中浣玉泉。
二杨耸翠
作者：李维樾
朝代：明

漫道长杨树杳然，两株犹挺潞河边。灵根百尺斜浮水，老干千寻互插天。复阁参差云里近，双峰缥缈雾中连。丝丝垂绿飞花日，系尽往来万里船。
游庐山
作者：李维祯
朝代：明
体裁：七言律诗

芙蓉三十六峰齐，骀荡春光夜不迷。剑气平临南斗外，潮声回却大江西。树成缨络风雷古，山吐炉烟日月低。在昔图经称佐命，销沈何处问金泥。
厓山吊古
作者：李翔
朝代：明

行朝谁更一登坛，借手无人为复韩。全浙及时堪决战，南溟何地再偏安。死生已判纲常在，慷慨徒多事势难。千古英雄追恨处，临厓空带怒涛看。
客衢夜坐二仆窃叹云寂寥如此极似寺中和上余闻之发一笑因以自嘲
作者：李翔
朝代：明

官人时样不相称，僮仆偏怜有发僧。浮世生涯风外絮，异乡心事夜阑灯。閒拈秃笔连笺写，净拂疏棂对雨凭。何处天南归去路，云山犹自隔层层。
杨太后陵
作者：李翔
朝代：明

天南南尽欲何之，有此天昏地暗时。精卫力微徒切念，杜鹃声苦剩馀悲。腥氛叵测瀰寰宇，块肉堪怜送海涯。行访适逢山雨过，泪珠犹缀野花枝。
滨江即事
作者：李翔
朝代：明

种竹为居近水傍，家家初插水田秧。应时雨好园林润，透幕风轻枕簟凉。隔墅摘归梅正熟，傍篱栽处豆初长。閒情不共人间世，牧唱渔歌管夕阳。
玉壶樵适自咏
作者：李翔
朝代：明

率性樵夫似逼真，玉壶山远净无尘。松枝攀折忧妨鹤，桃片惊飞怕惹人。遇药身轻成往事，观棋柯烂却何因。非仙非释非时样，落魄云边一葛巾。
送乡人先归
作者：李翔
朝代：明

鹅毛雪样正霏霏，拨冷当筵酒数卮。久客送君何限意，短长亭外立多时。
寓言
作者：李翘
朝代：明
体裁：古风

松柏有茑萝，生死共依附。柔弱不自持，垂垂百尺树。草木匪金石，荣华宁久驻。摧折非所期，飘零更谁顾。
感遇
作者：李翘
朝代：明
体裁：古风

幽兰出深谷，冰雪扬芬芳。夭桃得春风，荣华耀朝阳。万物各有时，盛衰讵可量。君子重制行，通塞夫何伤。对此迟日嘉，且进花前觞。
过金山寺
作者：李翰
朝代：明
体裁：七言律诗

过尽伊阳第几滩，偶从方外驻征鞍。深林月转松窗暗，虚榻云侵布被寒。梦寐也思王事重，驰驱敢惮客程难。山僧剩有慇勤意，烂煮胡麻当传餐。
金灯寺
作者：李联芳
朝代：明
体裁：五言律诗

极目云霄上，扶筇向晚过。洞藏千涧雪，楼敞万山阿。石径人烟少，琳宫香雾多。灯光浑不见，月影自婆娑。
黄华夜宿
作者：李联芳
朝代：明
体裁：七言绝句

著意看山不肯归，峰头星月影微微。僧房夜半浑无寐，坐看茶烟起竹扉。
黄鹤楼联
作者：李联芳
朝代：明
体裁：联

数千年胜迹，旷世传来，看凤凰孤屿，鹦鹉芳洲，黄鹄渔矶，晴川杰阁，好个春华秋月，只落得剩水残山！极目古今愁，是何时崔颢题诗，青莲搁笔；一万里长江，几人淘尽？望汉口夕阳，洞庭远涨，潇湘夜雨，云梦朝霞，许多酒兴风情，尽留下荒烟蔓草！放怀天地窄，都付与笛声缥缈，鹤影蹁跹。
寄潜山学博弟慧
作者：李聪
朝代：明

鸿雁分飞忽十年，梦回池草益凄然。蕨薇春好先投绂，苜蓿秋深尚拥毡。望重定衔杨震雀，才雄期著祖生鞭。沽钱莫问今多少，永夜相思各一天。
寄金华节推表弟张克举
作者：李聪
朝代：明

微雨初晴酒半醒，凄凉旧事不胜情。腰间带束黄金在，头上冠簪白雪盈。飞梦有时临浙水，此生无复到神京。山林洗耳听消息，载道弦歌诵政声。
次冼政
作者：李聪
朝代：明

怜君积学究三馀，壮岁名高上帝居。司马豪华推独步，贾生才调更谁如。浮云出岫心何在，倦鸟归巢志不虚。从此钓台高卧稳，丈夫何事叹无鱼。
游七星岩和李使君
作者：李聪
朝代：明

郭外几青山，怪石嶙峋结。中有七星岩，内蕴光明穴。山高势嵯峨，岩深洞幽绝。石髓滴千秋，恍惚悬素缬。我欲登虬龙，峻坂回九折。我欲访层岩，仙踪不易蹑。徘徊意难忘，感叹成虚说。贤哉李使君，不我疏远绝。拉心同遨游，触目舒心悦。转盼岩谷间，分明天地设。题诗记胜游，阳春飞白雪。抚景忆包公，贞心耿忠烈。一砚且不持，爱民恒切切。清声耸后尘，美政光前哲。吾侪亦何人，岂无名与节。岩下往还来，真心谁似铁。
赠阳溪梁孝廉尊人
作者：李聪
朝代：明

流水柴门半不关，个中真景贮壶山。雨晴鸥鹭浮沉见，日落渔樵远近还。几度琴尊风月下，数声鸡犬竹篱间。先生独得丘园趣，不羡飞黄出帝闲。
画景
作者：李肇亨
朝代：明
体裁：七言绝句

千尺寒岩俯泬㵳，夕阳沙树影萧萧。帆樯高下喧鱼市，知是江风送晚潮。
画景
作者：李肇亨
朝代：明
体裁：六言诗

霁色石桥流水，苍烟沙坞人家。谁向晓风吹笛，江寒落尽梅花。
秋兴
作者：李肇亨
朝代：明
体裁：五言律诗

溪楼閒眺望，秋思满林塘。潦水茨菇烂，西风䆉稏香。晴光翻去鸟，野色动寒螀。问讯东篱菊，还须后夜霜。
西冷遇室
作者：李肇亨
朝代：明
体裁：五言绝句

露气横疏柳，香风送晚荷。不知潮面阔，止觉四山多。
观吴绣君写兰戏赠
作者：李肇亨
朝代：明
体裁：古风

粉痕墨笔香濛濛，披图为我开芳丛。斜揎翠袖起盘礴，十指沸沸生春风。数枝柔倚楚畹碧，双蒂半吐湘烟浓。绿蛾低映螺黛湿，紫干微杂胭脂红。春宵苦短宿酲渴，疑有清露来瑶空。吁嗟此花何遭逢，不愁零落向空谷，常在佳人玉腕中。
赠吴眺雪
作者：李肇亨
朝代：明
体裁：七言绝句

家在天都第九峰，白云常绕翠芙蓉。杖藜欲问经行地，春雨莓苔认鹤踪。
赠王修微女冠
作者：李肇亨
朝代：明
体裁：七言律诗

旖旎溪云淡荡烟，水沈香气暗冲帘。生绡白袷轻笼臂，粉颊青丝半亸肩。清许夜琴同鹤梦，旧分晓黛入诗禅。散花手腕春风里，自写莲经绣佛前。
金陵
作者：李肇亨
朝代：明
体裁：七言绝句

钟山王气晓葱茏，绛碧嵯峨玉砌重。一自君王移跸后，监门不打未央钟。
题宋人江泊图
作者：李肇亨
朝代：明
体裁：五言律诗

爱见江边树，萧疏落照前。远峰分霁色，小坞共寒烟。雁迹留沙渚，猿声到客船。十年湖海梦，今日倍依然。
九日偕杨大使张河泊李通判党县尹诸公宴饮漫述短篇
作者：李胜原
朝代：明

谁家老圃饶秋色，青蕊重阳不堪摘。渊明何不早辞归，把酒花前还约客。菊花菊花须早开，客来且与相徘徊。风枝露蕊各生态，不妨日日供樽罍。诸君意气自豪放，一咏一觞足吟赏。挥毫肯让谪仙才，举杯不尽刘伶量。君不见牛山之泣情何伤，龙山帽落兴何狂。台前戏马亦豪杰，登高囊佩茱萸香。嗟我年年长在客，淮水淮山浮梗迹。故园三径已荒凉，如此良辰莫虚掷。
九月十五夜月蚀
作者：李胜原
朝代：明

万里渊澄见斗参，官城禁鼓二更深。一轮蟾魄摩妖气，半夜金精犯太阴。风露有声秋耿耿，山河无影暗沉沉。凭栏何处孤吟客，亟欲圆回补缺心。
书田家壁
作者：李胜原
朝代：明

四顾溪山景物嘉，欢同野老话桑麻。数声鸡犬白云坞，半亩池塘青草蛙。官税早偿农力足，茅檐低逐竹篱斜。我来应作田园主，宛是柴桑处士家。
壬午至家除夕作
作者：李胜原
朝代：明

岁除灯火夜纷哗，湖海归来两鬓华。旧日题诗何逊宅，今年守岁阿戎家。梅花与我老来壮，椒颂惊人兴自赊。罗拜诸孙如竹立，笙歌簇拥醉流霞。
壬子春同方虎轻过桃岭次韵
作者：李胜原
朝代：明

系马山前崄欲攀，山深忽听水潺湲。烟霞掩映层峦外，楼阁参差古树间。仙境已知尘世隔，俗人不到洞门閒。我来驻屐仍留句，惊起潜龙涌出关。
宝应即景
作者：李胜原
朝代：明

宿鹭眠鸥水满田，败荷疏柳雨晴天。帘招村市谁家酒，风送帆樯何处船。隔岸数声牛背笛，斜阳一抹渡头烟。沧洲风景那须画，著我居閒乐事便。
客中遣兴
作者：李胜原
朝代：明

薰风初动日初长，红蹙榴花出短墙。旧识不来情思懒，北窗高枕卧羲皇。
山行
作者：李胜原
朝代：明

径入云深处，行行日欲斜。山环六七里，溪绕两三家。隔竹闻飞瀑，随风看落花。村翁偶相值，且与话桑麻。
晚上江州
作者：李胜原
朝代：明

去去浔阳江水长，望中风物转堪伤。玉楼金屋成荒土，古木寒鸦空夕阳。城市高低三十里，人家兴废几多场。英雄草昧瓜分处，大业终归是圣皇。
望黄山
作者：李胜原
朝代：明

望中何处是黄山，山色空濛紫翠间。六六奇峰开海岛，重重彩雾拥仙关。雨腥洞口龙应出，月冷松梢鹤未还。我欲乘风凌绝顶，轩辕云驾直须攀。
杂咏
作者：李胜原
朝代：明

折得野棠花半开，媚人颜色傍樽罍。东风瞰我灯前醉，又送啼鹃雨后来。
泾县即事
作者：李胜原
朝代：明

古木荒碑对县门，数家烟火自黄昏。河流故绕山边市，驿路斜通郭外村。烟雨园林梅结子，春风篱落竹生孙。愁看市井萧条甚，丧乱曾经几戍屯。
泾县白花桥铺候吕景初
作者：李胜原
朝代：明

梨花飞雪柳飞绵，风日晴和三月天。满眼溪山饶逸兴，一村桑柘带朝烟。吹醒旅梦谁家笛，噪落夕阳何处蝉。邈矣钟期无觅处，素琴张壁未须弦。
济南午日同郭掾郎游龙洞二首
作者：李胜原
朝代：明

驻马探龙洞，崎岖石路分。数家新草舍，十里旧烟村。更有东山屐，须开北海樽。神仙此佳境，何必问桃源。今日端阳作胜游，行行马上纵吟眸。几层古塔崖高处，一窟清泉山尽头。龙去洞寒云气湿，客来风静鸟声幽。石边满把蒲觞泛，顿觉满怀无限秋。
济南午日同郭掾郎游龙洞二首·其一
作者：李胜原
朝代：明

驻马探龙洞，崎岖石路分。数家新草舍，十里旧烟村。更有东山屐，须开北海樽。神仙此佳境，何必问桃源。
济南午日同郭掾郎游龙洞二首·其二
作者：李胜原
朝代：明

今日端阳作胜游，行行马上纵吟眸。几层古塔崖高处，一窟清泉山尽头。龙去洞寒云气湿，客来风静鸟声幽。石边满把蒲觞泛，顿觉满怀无限秋。
湖口渡江过江州
作者：李胜原
朝代：明

晓冲湖口发，残月五更前。勒马问寒戍，隔江呼渡船。剑锋淬淮水，旗影壮山川。祖逖应如是，吾心亦慨然。
登浙源岭半山庵
作者：李胜原
朝代：明

万山更深处，云是浙之源。山半庵初结，林间雾欲昏。清泉流石壁，野犬吠柴门。偶尔得佳句，呼僮问酒樽。
白燕
作者：李胜原
朝代：明

年年春社渡江津，变化乌衣国里身。画栋营巢情有诉，缁衣换白净无尘。衔泥立幕双环玉，掠水穿花一剪银。莫是旧时王谢宅，閒披缟素不惊人。
睡燕
作者：李胜原
朝代：明

新垒营成得所依，羽翰娇懒傍帘帏。閒思渡海兼天远，梦想衔泥带雨归。宿去巢中随蝶化，觉来花外引雏飞。临风试听呢喃语，似向东君说是非。
觅竹
作者：李胜原
朝代：明

为爱君家千个竹，吾庐欲致两三竿。不栽也恐令人俗，多觅何妨著地宽。未拟丛中留凤宿，且看根下有龙蟠。愿分风月归吟韵，共结坚盟到岁寒。
过湖西失水道有作寄沈孟刚
作者：李胜原
朝代：明

扁舟一棹过湖西，芦苇丛深去路迷。刘阮天台更何处，重来难觅旧桃溪。平湖远挂一帆风，烟水茫茫入望中。水道忽迷天又晚，芦花深处问渔翁。
过湖西失水道有作寄沈孟刚·其一
作者：李胜原
朝代：明

扁舟一棹过湖西，芦苇丛深去路迷。刘阮天台更何处，重来难觅旧桃溪。
过湖西失水道有作寄沈孟刚·其二
作者：李胜原
朝代：明

平湖远挂一帆风，烟水茫茫入望中。水道忽迷天又晚，芦花深处问渔翁。
过石几岭庄舍漫书
作者：李胜原
朝代：明

少年意气本豪雄，望望云霄第几重。身计独怜长在客，世情何似早归农。一犁新雨春耕足，半醉香醪逸兴浓。寄语诸公秋有望，黄鸡白酒记相逢。
过羊二桥
作者：李胜原
朝代：明

突兀此溪亭，伊谁博济心。野禽时送语，绿树昼交阴。流水有深浅，青山无古今。我来成小憩，秋气净烦襟。
过郭公岭题山店壁
作者：李胜原
朝代：明

薄暮风前暑气收，扶筇岭上纵吟眸。一团林麓云深处，三两人家山尽头。无酒可沽酬旧识，有诗聊写记曾游。丈夫未必轻年少，宝剑龙光射斗牛。
过龙门滩同元帅叔至应天府
作者：李胜原
朝代：明

浪拍龙门乱石滩，满篷风雨听潺湲。东迎麻口一村水，西望泾阳数点山。千古诗名留白下，半生心事损朱颜。短吟寄语岩栖士，莫道功名只等閒。
送淮安刺史乃弟归
作者：李胜原
朝代：明

十里长亭听马嘶，送君把酒过河堤。离心远逐东淮水，为报平安到陇西。
采石
作者：李胜原
朝代：明

夜深风静水无波，独立江头且浩歌。买酒放怀人醉后，满船无奈月明何。袁宏泊渚名犹在，温峤燃犀恨已多。明日江头挂帆去，兴来重淬剑锋多。
题冯进士养质山水画
作者：李胜原
朝代：明

青山叠叠静当户，长松挺挺凌烟雨。数椽茅屋竹树间，中有高人抱幽趣。翠岩丹壑深几重，水绕人家隔秋浦。石岩突兀不可攀，茫茫远水难为渡。瑶草琪花满涧阿，彩霞瑞霭开林坞。山中采药人未还，夭桃秾李迷归路。冯君抱负经济才，绿袍新著登天府。奈何亦有丘壑情，持兹图绘索余句。披图便觉逸思飘，荏苒巾袍袭烟雾。山明水秀有如此，恨不携家此中住。
题旌德三溪驿舍
作者：李胜原
朝代：明

十里长亭路，行行骢马嘶。桑麻蔽平野，潦水涨前溪。一曲晚蝉噪，数声山鸟啼。公行从此过，得兴自吟题。
鲁港
作者：李胜原
朝代：明

一日风帆驾雪涛，晚来牵缆此江皋。远山云外横千里，新水船头长半篙。鸥鸟惊飞前渚去，乌鸦又向隔林号。倚篷酒醒寒相逼，唤起山童整敝袍。
鹤珠潭
作者：李胜原
朝代：明

鹤珠潭深水澄碧，下有层澜几千尺。泥沙安得蛟龙蟠，云日时看鱼鸟閒。茅屋人家水西曲，门前绿草眠黄犊。好风肯便挂征帆，陵山载酒游仙岩。
龙湾江口作
作者：李胜原
朝代：明

滚滚红尘两鬓斑，经年为客滞江关。梦驰乡井今归去，恨逐江云几往还。野色带烟迷雁渚，橹声摇月出龙湾。一樽自酌堪消遣，回首扬州数点山。
题金鸡春晓
作者：李腾
朝代：明

金冈胜概多，灵鸟生非俗。名雒异凤凰，志不同鸿鹄。烟花四望春，天地一声旭。徵音勿云杳，于兹端可续。
博望驿
作者：李腾芳
朝代：明
体裁：古风

孤亭瞰虚空，危阑翼石壁。亭亭数株松，云端发深碧。起视群峦层，溪光乱相射。盘梯花倒看，入阁烟相逼。雨过万瓦鸣，灯残四村夕。疏星柳外明，河汉看不隔。去矣问津人，空思泛查客。
题肤功雅奏图
作者：李膺
朝代：明

王师一捷奋先声，胆落毡裘小范名。绝塞功高勤借箸，圣朝恩重倚长城。门非寇准谁司钥，戎有光庭可亚卿。大纛排云今就道，东山起矣慰苍生。
览辉楼
作者：李自明
朝代：明
体裁：七言绝句

雨后惊涛响石矶，望中烟树转霏微。湘江直北阳台路，旧日行云何处飞。
岳麓怀朱张
作者：李至刚
朝代：明
体裁：七言律诗

我谒失张谈道处，高明亭向湘江开。万山香气松桂合，半夜秋声风雨来。白云封蔽蟒蛇洞，碧涧响近赫曦台。古迹宛然在我目，乘兴题诗镌石苔。
朱泽民秀野轩
作者：李至刚
朝代：明
体裁：五言律诗

幽居远城郭，寂寞自成村。野色还通市，春潮直到门。竹窗晴晒药，花坞晚开尊。想象其中趣，何由得具论。
赵子固水仙
作者：李至刚
朝代：明
体裁：七言绝句

水晶宫阙夜不闭，仙子出游凌素波。为爱低头弄明月，不知零露湿衣多。
题王孟端送行图
作者：李至刚
朝代：明
体裁：古风

汀洲杜蘅歇，南浦西风生。美人鼓兰楫，路指江南行。南行向何许，东望吴松去。吴松秋水多，绿遍芙蓉渚。渚外九龙山，山边三泖湾。人家临水住，日暮采菱还。采菱歌易断，送子愁零乱。愁来可奈何，思满江南岸。江南不可思，动子情依依。皇都春色早，迟子速来归。
不寐
作者：李舜臣
朝代：明

冬来不适意，况复雁南飞。枕上空山叶，窗中明月晖。一秋多在病，千里正思归。不耐江南住，今年又授衣。
不寐
作者：李舜臣
朝代：明

夜气凉如水，羁心耿似星。风鸣应落树，月上欲侵棂。去住身皆拙，迟回计不停。明朝从季主，试向卦中听。
丙戌初度
作者：李舜臣
朝代：明

荐祫时方燠，群芳忽已阕。嗷嗷南翔雁，犹解违霜雪。人生诚未易，无徵伤吾劣。淮海魂昔惊，京华心每折。尤怜今日泪，沾洒尽成血。
丙申至日太学斋居和费钟石侍郎喜晴次韵
作者：李舜臣
朝代：明

竟夕阴云掩太清，高斋寥廓对松声。长风忽送银河出，倒月能翻壁水晴。夹路旌旗凌海日，中宵星宿带坛灯。为欢天意成禋祀，一曲真堪答圣明。
东轩对雨
作者：李舜臣
朝代：明

长风吹雨过东园，炎德驱无五月繁。坐对遥山烟乍合，正怜高鸟湿能翻。微官垂白空双鬓，久客耽幽稍一轩。栏药盆花看益好，已多停水蕙兰根。
乙未中秋
作者：李舜臣
朝代：明

一从系缆迈流光，再见高楼满月凉。总为婵媛偏此夕，不知留滞尚他乡。团团草露清难似，细细萝烟袅乍长。行色欲依河汉曲，待看瑶采度微茫。
九日
作者：李舜臣
朝代：明

佳晨烂漫隔篱枝，水国烟霜落木时。百里庐山堪胜绝，三秋鸿雁独归迟。肩舆尚尔行花县，戏马应渠载酒卮。止饮经年还肺病，萧条一任北风吹。
九月八日始闻雁声
作者：李舜臣
朝代：明

东山常八月，夜夜雁归声。何至江州听，方多菊露清。倚檐长送尔，远道总关情。不问都门过，知无系帛轻。
九江分司九日刘副使见过
作者：李舜臣
朝代：明

遥水楼船拥节旄，明公斧钺静江皋。为逢雁度俱今日，肯假霜威过浊醪。手里黄花清露满，城隅白浪暮天高。出门历历明星在，指点秋河到玉镳。
九江分司对雨
作者：李舜臣
朝代：明

偶出庐山下，轻云随盖飞。度河为暝色，洒雨满秋扉。细细从东至，森森洗竹晖。捲帘入苍雾，还寝更絺衣。渐夕阶生溜，群峰势乍稀。江流何震荡，鸿雁亦来归。是月黄花节，清宵玉露挥。高城恐寂寞，滋菊使芳菲。
九江李主事招至洗心亭上时同刘副使在坐
作者：李舜臣
朝代：明

江流雾敛自晴川，江阁秋深况绮筵。幔卷微风添坐色，阶含溅水倍花鲜。当歌浪鼓蛟鼍夕，隔岸山摇竹树烟。李白刘桢应逸兴，时时能此共潺湲。
于时仲春作仲春诗
作者：李舜臣
朝代：明

维时春欲半，映日色皆分。草意侵阶出，新声到处闻。林开花照树，冰泮水生纹。更有衔泥燕，飞来意似欣。
五老峰
作者：李舜臣
朝代：明

群仙赤霞佩，谒帝青霄通。倏过昆崙颠，八荒逝安穷。庐山偶回首，沧海蓬莱宫。须臾酌彭蠡，还驾来时鸿。高高去无极，遗迹兹巃嵷。遂为万仞石，削壁凌苍穹。盘回万岩壑，湖上峰独雄。朝云变紫翠，旦夕飞轻虹。寒暑岂不化，芝草四时红。昨出江州道，天地览斯崇。仿佛见揖手，招客令予东。感此结深意，夜寝烟山空。忽若乘风下，怡然数老翁。把臂一共笑，千年始相逢。梦中忆所授，病后扶衰躬。复从碧涧侧，倚望瑶华丛。极愿捐微禄，致身与之同。
亭上
作者：李舜臣
朝代：明

高亭独坐怯馀寒，渐已晴晖转画阑。杨柳总归湖外色，梅花宛似雪中看。疏池种竹随春事，散帙挥毫亦暂欢。回首故人微禄在，惟应拙薄自江干。
佛手岩岩近颠仙碑亭
作者：李舜臣
朝代：明

山中云共宿，秋晚菊争开。突兀悬岩出，苍茫拂雾来。碑亭看再过，峰势抱千回。谁结茅檐下，能堪碧涧哀。
偶从诸公走马通惠河边
作者：李舜臣
朝代：明

南陌苦多尘，相从出水滨。微风摇浦树，晴日暖洲蘋。彼鸟犹求友，群鸥似狎人。悠然磐石上，一叟正垂纶。
元日雪集和张宪使子鱼
作者：李舜臣
朝代：明

客偶高堂集，春初上国还。一尊仍对雪，众喜或丰年。落处花枝重，融时草色鲜。最难君是唱，终和未能妍。
元旦作
作者：李舜臣
朝代：明

大运握冥机，苍精散初泽。三统开元祚，群化舒柔脉。皇圣昭神功，下国同光饰。犹自空堂上，抱影悲今昔。束带愆既多，反服瑕弥积。行年忽在兹，瓠落空吾迹。栖之鹪鹩枝，奋非霄汉翮。茫茫途已穷，永叹将安适。
入朝逢李子西御史联步
作者：李舜臣
朝代：明

乌动秋河彻，鸡鸣夜漏空。楼烟霜更紫，海色曙全红。星落千官骑，天开万户宫。此时趋禁阙，正与故人同。
内兄来自松江留宿鸡鸣山舍
作者：李舜臣
朝代：明

一别清扬那更攀，相思只上对门山。山中乱木愁仍剧，海上归云梦几还。自尔惊人生白发，聊因为客慰离颜。一尊虽复同明月，恐是来朝东出关。
内兄见招东园诸公同坐
作者：李舜臣
朝代：明

一径入幽园，门墙绕树繁。大夫为地主，公子避人諠。水竹无尘到，寒花有雪存。辉辉长者后，吾忝亦飞轩。
内兄见招军器局乡人同坐
作者：李舜臣
朝代：明

尔郡得斯人，终知恋所亲。椎牛徵我辈，过鸟怪簪绅。华馆凉阴结，丹楼霁雪新。勿言独别去，谁料客中身。
内兄见招夜坐言别
作者：李舜臣
朝代：明

到门忽自识，客舍早梅开。凛岁偶相似，清芬又不摧。江风飘月上，河汉倒烟来。长孺亦为郡，当时许召回。
内兄过别鸡鸣山房
作者：李舜臣
朝代：明

积雪侵苔径，残山抱竹扉。萧条官舍暮，惆怅帝京违。海路愁俱往，江城泪共挥。鸡鸣北湖上，凭望去光辉。
再调考功
作者：李舜臣
朝代：明

已作还乡计，秋风却病躯。清时登片善，华列及吾迂。岂有温如玉，翻疑暗似珠。由来山鸟性，不愿九韶娱。
冬日招友人饮二首
作者：李舜臣
朝代：明

读书非避世，种竹稍成家。几为辞城市，因之卧海涯。小堂春覆草，曲槛晚留花。及此高轩过，郊原欲雪加。村醪秋自酿，园果岁能收。不有亲交共，谁堪寥廓愁。花中惟爱菊，淄上不惊鸥。旦日城南路，无嫌我薄留。
冬日招友人饮二首·其一
作者：李舜臣
朝代：明

读书非避世，种竹稍成家。几为辞城市，因之卧海涯。小堂春覆草，曲槛晚留花。及此高轩过，郊原欲雪加。
冬日招友人饮二首·其二
作者：李舜臣
朝代：明

村醪秋自酿，园果岁能收。不有亲交共，谁堪寥廓愁。花中惟爱菊，淄上不惊鸥。旦日城南路，无嫌我薄留。
初度友人过饮
作者：李舜臣
朝代：明

乍喜高轩过，还惊短发催。相看俱老大，相慰有归来。浊酒家能酿，黄花手所栽。今宵踏明月，莫惜醉中回。
别馆成招友人饮
作者：李舜臣
朝代：明

一自春风二月初，柴扉竹径作閒居。城中好似山人宅，门外应多长者车。
十五夜都司宴集
作者：李舜臣
朝代：明

月迥光无缺，星寒烂已施。百枝张幕色，万舞任渠为。激壮军中曲，纵横坐上卮。高朋复佳节，聊得此追随。
十六夜滕王阁宴集
作者：李舜臣
朝代：明

怜此光犹满，迎曛阁已开。江摇银汉动，山度紫烟来。万火纷南陌，层楼逼上台。凭栏无限好，应约早春杯。
十四夜藩省宴集
作者：李舜臣
朝代：明

薇垣看月上，兹夕已婵媛。楼度庭初满，灯张市渐諠。寒花滋露发，火树映星翻。几似今为乐，笙歌倒一尊。
午日约赵景仁出郭景仁有辞因简
作者：李舜臣
朝代：明

午日蒙恩泽，彤庭既醉归。此时仍逸兴，相与及馀晖。林壑闻多美，朋曹觉近稀。如何草玄思，不暇览芳畿。
南都清明
作者：李舜臣
朝代：明

群山绕郭大江流，复作金陵浩荡游。帝里歌钟行处是，人家垂柳映门幽。微风竹树摇晴日，薄暮楼船散水洲。莫谓花开还落去，曾相舞劝百杯休。
卧起
作者：李舜臣
朝代：明

簿书时复暇，聊得掩晴闺。卧觉衾犹薄，行来鸟正啼。药畦深石畔，花径绕亭西。在远心常惬，春兼事事齐。
发东林
作者：李舜臣
朝代：明

东林千载后，尚种芙蓉池。出门见初日，夹路云烟随。深谷忽无极，洒峤泉奔驰。潺潺碧涧吞，袅袅垂猿枝。微风动幽响，万壑清秋时。长林郁光景，竹树何参差。苍茫虎溪路，故蹊不可窥。前山复回合，度岭扬旌麾。恍若乘风翔，果与丹霄期。杂花半岩上，草露团葳蕤。雄蟠三百里，奇峰方在兹。峥嵘乍可望，浩荡今晨思。登游能累宿，肯负幽人姿。
叶生宅陪饯内兄
作者：李舜臣
朝代：明

谁不惜车东，声华满国中。卷帘堂未暮，吹竹盏能空。池水澄寒碧，窗花馥晚红。亲交知我在，为尔饯筵同。
吉安谒文山公祠公孙生员熙出公遗翰因示
作者：李舜臣
朝代：明

宋道昔云季，戎马摧中州。独公历万死，感慨当时谋。庐陵在南域，冠盖元名陬。嵯峨瑞华出，浩荡螺川流。富田馀揖让，夙昔公园丘。荒山辟祠舍，生气谁为收。飞桥驾长虹，松篁罗道周。凉飙却炎暑，好鸟鸣未休。哲孙出遗翰，忽若苍龙游。鲁公称妙绝，惟此真其俦。护持属山灵，栋宇终天留。
同刘叔正王道思李邦良登报恩寺浮图
作者：李舜臣
朝代：明

隐隐荆门水，纷纷海上山。身犹依禁阙，目已极河关。檐日千岩散，窗云五色还。同来霄汉里，独喜净尘颜。
同诸公贡院小集
作者：李舜臣
朝代：明

最宜南陌静缁尘，况复高城过雨新。夹路啼莺歌似响，一春踏草到应频。侵苔薜荔萦初蔓，隔水衣裳挂满筠。无限夕阳堪共醉，明朝世务恐牵人。
同赵景仁游邵氏郊园
作者：李舜臣
朝代：明

出郭共追寻，因君谐夙心。忽如金作谷，兀尔石成岑。径转青萝曲，溪流绿树阴。亭台纷可悦，今日始窥临。
吴郎中母挽诗
作者：李舜臣
朝代：明

独乘鹤驾去安之，俪美高堂彼一时。总角图诗多自授，荐筵蘋藻尚人知。河山百里天书映，邑井千年母德垂。惟有沾襟身贵后，大夫无日不亲思。
吾未识李空同先生每读先生诗且官渠后钦其为人过圆通寺悬多诗刻而僧独取先生者有静言看石耳之句石耳峰名庐山佳处
作者：李舜臣
朝代：明

先生是在武皇年，彩笔沧江动远天。僧徒亦识山中字，学士今传邺下篇。当日鸣泉邀节钺，清秋高阁自云烟。谁令流落明时去，石耳空知炫独妍。
园中
作者：李舜臣
朝代：明

起卧祗茅屋，行吟自野夫。山林非遁世，水竹乃忘吾。莺语春将晚，葵倾日向晡。怜兹虽负郭，似觉远人徒。
圆通寺
作者：李舜臣
朝代：明

百里庐山胜独寻，山山林壑带秋阴。微风夹路参差见，竟日娱人紫翠森。稍讶飞轩行树杪，忽看削壁入云深。幽居谢尔为僧在，清磬时时物外心。
城隅别某
作者：李舜臣
朝代：明

匹马送将违，心摇正欲飞。好依官道柳，且傍老莱衣。草藉清尊满，花馀故树稀。平生君共我，独自夕阳归。
塞上
作者：李舜臣
朝代：明

秋风边塞上，飞檄忽纵横。独将三军出，分为四道行。阴山锋始接，瀚海帐皆倾。缚得名王至，声驱右北平。
壬寅九月十有七日吾生四十有四年矣
作者：李舜臣
朝代：明

叨官敢自意，亦昨赋归欤。家薄徒书满，园荒始草除。眼看鸿雁去，心觉蕙兰疏。益忝衰容鬓，年垂五九馀。
复除户部
作者：李舜臣
朝代：明

吾往被沉痾，乞归向桑梓。蹉跎狗马躯，残生得无死。迂愚偶自忘，将身仍上北。去国二载馀，王正忻至止。威仪睹汉官，百尔瞻君子。不有贤豪人，岂复知吾鄙。当涂辟持衡，低昂定尝拟。顾惟朽钝姿，徙官亦有以。犹惧不克任，中心宁自理。不见昔时贤，遭逢尚如彼。贾傅哭长沙，中郎锢边里。释过且兼兹，叨蒙讵有涘。犹窃紫宸班，亦友青云士。省署复多暇，得不废书史。窃比鹪鹩枝，取适惟容趾。敢希大隐名，晦迹云朝市。
夜归
作者：李舜臣
朝代：明

怜此归来晚，萧萧夜色深。月明孤鸟宿，秋急乱虫吟。名薄劳萋斐，心疏滞绂簪。因思郎署里，贤俊昔如林。
夜饮马考功宅
作者：李舜臣
朝代：明

服采少暇日，良夜畅由衷。肃肃飙迤北，亭亭月在东。中天烂河宿，清晖丽房栊。夙心期胜引，晤语忽宵中。昔高蕃榻下，今摄膺门崇。徒倒中郎屐，深愧伯牙桐。归来谅得遣，慰我忧冲冲。
太宰乔公送行诗时吐鲁番入寇
作者：李舜臣
朝代：明

梦寐锡宸衷，台衡属上公。苍生安石在，衮职仲山工。万壑深沧海，繁星烂碧空。兵戈今老去，逖矣哲人风。
宪使张子鱼馈鱼
作者：李舜臣
朝代：明

入门双鲤濯苍鳞，知是君分与故人。钓得云逢缄素遣，将来应比错刀新。初晴雪色融斜日，半吐花芳报早春。安得烟波还此去，正怜杯水叹吾频。
宴都司樟树下
作者：李舜臣
朝代：明

幕府樟阴几亩垂，将军绮席肯阶移。分明翠湿添杯酌，竟夕清吟杂管吹。乌鹊堪轻三伏雨，青霄不碍万年枝。还须满月情何似，纵卜今宵露那知。
宴集东麓亭因过西山道院
作者：李舜臣
朝代：明

幽房去何处，只隔杏花丛。碧水如明镜，青山挂彩虹。庭滋芳草遍，城枕大江雄。虽复邻朝市，东南在目中。
宿东林寺
作者：李舜臣
朝代：明

谷转还青峤，烟扶下赤坡。秋山凋叶少，暝径咽泉多。旧迹馀溪沼，深斋到薜萝。更邀明月上，徙倚辨嵯峨。山寺忽云端，山行处处欢。晚凉岩际宿，秋色月中看。缓步多幽壑，清声即近滩。苍阶疑露湿，瀑水堕空寒。
宿东林寺·其一
作者：李舜臣
朝代：明

谷转还青峤，烟扶下赤坡。秋山凋叶少，暝径咽泉多。旧迹馀溪沼，深斋到薜萝。更邀明月上，徙倚辨嵯峨。
宿东林寺·其二
作者：李舜臣
朝代：明

山寺忽云端，山行处处欢。晚凉岩际宿，秋色月中看。缓步多幽壑，清声即近滩。苍阶疑露湿，瀑水堕空寒。
宿开先寺
作者：李舜臣
朝代：明

山行累日度车迟，正尔耽山处处奇。近寺看峰还剑似，穷幽积水到龙池。泉飞直下三千丈，月出裁亏二八时。隐隐牛间应紫气，书台高卧露天滋。
宿霸州馆
作者：李舜臣
朝代：明

寥廓此中宿，遥听易水声。鉴帷畿月入，疏馆北风鸣。夜觉秋初永，寒知霜正清。不堪情已倦，明日尚遄征。
寄任元朴
作者：李舜臣
朝代：明

去国今二载，犹传谏诤名。圣朝非尔弃，时俗乍相倾。迹向陶丘敛，书从梁狱明。平生欲何似，岁暮卧山城。
寄刘叔正蜀中
作者：李舜臣
朝代：明

剑阁青山外，都门紫气边。相看俱万里，分手已三年。去国是何日，浮槎想近天。念从众君子，交结昔何妍。
寄报家兄吾有归志
作者：李舜臣
朝代：明

此处故人稀，缁尘况满衣。祗缘五斗重，滋觉寸心非。海上鸥堪狎，天边雁欲飞。终当亲稼穑，白首共山扉。
寄黄时庸浙中
作者：李舜臣
朝代：明

昭代今词客，东江复此行。山闻霞似色，湖忆镜为名。严濑千岩迥，枚涛八月惊。天台仍胜绝，随意畅高情。
寿诗
作者：李舜臣
朝代：明

一鸟翔天中，毛羽何奇哉。谓从万里昆崙道，遥指三山碧海隈。须臾灵驾何缤纷，凤管鸾箫翕可闻。正逢结实千年日，共驭为章五色云。五色云中振羽裳，千年树畔赴霞觞。玉阙金台相照曜，天文海色共青苍。其中燕喜何冲融，其上龙光正郁葱。曾劳八骏陪瑶水，偶值群仙朝碧空。霓旌翠盖驻天门，紫阁琼宫绝世喧。灵妃前献南星寿，玉女旁开北斗尊。已经人世几春秋，鹤舞龙吟尚未休。青青桂树金波湿，灼灼扶桑紫气流。忽而来兮倏而归，还于海上拂云衣。朝从东极乘初日，夕息西山憩落晖。遨游八极信悠哉，下见江河万古来。还将此日蟠桃宴，永作夫君寿祝杯。
将发九江
作者：李舜臣
朝代：明

啼鸡催晓发，度雁倏秋深。自是羁怀甚，兼多草际吟。风清山易冷，月落阁还阴。木叶兼江浪，方添隐几心。
将发乡园效唐初体
作者：李舜臣
朝代：明

鹭行趋命日，蝉翼耸身时。树落千山色，风生万壑悲。含情辞故里，挥涕恋先祠。莫使东园秽，归欤已有期。佳气指神京，邦人饯有行。诏从天汉落，泪逐露秋倾。去去伤蓬转，呦呦感鹿鸣。甘泉曾拟赋，献罢即归耕。
将发乡园效唐初体·其一
作者：李舜臣
朝代：明

鹭行趋命日，蝉翼耸身时。树落千山色，风生万壑悲。含情辞故里，挥涕恋先祠。莫使东园秽，归欤已有期。
将发乡园效唐初体·其二
作者：李舜臣
朝代：明

佳气指神京，邦人饯有行。诏从天汉落，泪逐露秋倾。去去伤蓬转，呦呦感鹿鸣。甘泉曾拟赋，献罢即归耕。
将按九江泊石头口
作者：李舜臣
朝代：明

江阁远犹雄，江流澹若空。晴沙行白鸟，缺岸出青枫。野泛清秋色，山回落日风。真同渔父宿，亦在钓矶东。
将按饶州
作者：李舜臣
朝代：明

正好秋蓬似，因风转未休。世途轻宦拙，儿女别家愁。庭次梅初吐，江南橘再收。蒹葭何处夜，今去泊孤舟。
小堂寒江独钓图未彻宜此春雪
作者：李舜臣
朝代：明

小堂不及扫，尚挂寒江图。怪底春来雪，飘然二月俱。
尝酒
作者：李舜臣
朝代：明

岂是葡萄酿，祗凭玉露斯。愁多须此仗，禄薄本相宜。束带陶将去，登楼粲有思。何言顽与圣，更尽手中卮。
庭中
作者：李舜臣
朝代：明

昨夜雨新晴，今朝花更明。下阶看鹿迹，倚树辨禽声。袖为移兰湿，襟缘爱竹清。荒居春较可，况复托归情。
庭中植有红梅偶过李参兼有红白二种因简
作者：李舜臣
朝代：明

南州十月桂枝荣，小院梅开近亦明。色借紫云凌雾薄，香滋玉露入宵盈。客怀聊得尊中遣，诗句应能树畔成。天府兼如瑶萼发，从君临赏倍含情。
庭树
作者：李舜臣
朝代：明

为爱窗前树，花时一院馡。清霜能肃杀，黄叶早纷飞。近壁蛛丝满，空庭鸟宿稀。悽然此时意，不独吊残晖。
开先寺别何邦镇
作者：李舜臣
朝代：明

昔人读书处，瀑水香炉峰。年往碑仍在，云深嶂若重。长风吹落日，林壑上秋容。何意都门旧，今遥此地逢。
待赵景仁不至
作者：李舜臣
朝代：明

曾许过邻舍，朝朝望至曛。人应天路杳，鸟复夕庭纷。月迥光初满，霜清气略闻。羁心愁对此，何况正思君。
徐锦衣西园陪宴朱子礼太仆
作者：李舜臣
朝代：明

尚忆观鱼戏，重来送马蹄。故人江汉客，贤主薜萝栖。煖日荣芳树，晴烟小碧溪。春风二三月，定有好禽啼。
徐锦衣西园陪饯内兄
作者：李舜臣
朝代：明

素雪舒梅遍，苍烟带竹深。林扉开净色，庭木落疏阴。五马故人去，三杯游子吟。池亭多可到，归路恐难寻。凿石新成径，临流旧结轩。城边飞盖驻，树杪凤台存。融雪滋花色，微风送鸟言。夕阳未归去，垂钓待鱼飧。
徐锦衣西园陪饯内兄·其一
作者：李舜臣
朝代：明

素雪舒梅遍，苍烟带竹深。林扉开净色，庭木落疏阴。五马故人去，三杯游子吟。池亭多可到，归路恐难寻。
徐锦衣西园陪饯内兄·其二
作者：李舜臣
朝代：明

凿石新成径，临流旧结轩。城边飞盖驻，树杪凤台存。融雪滋花色，微风送鸟言。夕阳未归去，垂钓待鱼飧。
得某汝宁书
作者：李舜臣
朝代：明

南国棠为舍，斯人玉作书。知君思远道，犹我怨离居。去住身皆客，山河岁渐除。念从花下别，早已树头疏。
德安道中
作者：李舜臣
朝代：明

蔓草垂藤引使车，石田流水带人居。清秋不落丹岩树，薄午方缘白石渠。谷口鱼梁旌旆转，山中萝径牧樵馀。为应问俗迟迟去，才可尘烦渐渐疏。
戊子中秋见月痛忆往昔摧肝剖髓情见乎辞
作者：李舜臣
朝代：明

明月皎三五，况复中秋时。清晖岂不满，望望祗益悲。忆昔忝朝趋，亲承白发娱。休浣时乘暇，欢宴日相煦。归散紫宸朝，鸣玉步逍遥。譬乌本恋私，何言寄迢迢。佳节一以临，忻承旅寓心。称觞拜且舞，起坐弹鸣琴。及釜方在此，樽罍复能绮。圆方且珍羞，水陆充遐迩。嗟吾薄祜躬，五福本无同。惠时良不偶，孔燕谁能终。异物感弱孙，沉痛为销魂。大运一陵替，万事兹掌翻。嗟吾天所伐，吾罪甘陨越。白发遂见夺，含贝一何忽。孤儿号欲绝，五内崩以裂。从此饰归輤，血继声幽咽。间关指敝屋，二九达东服。生行见榇还，惨恻动邦族。孤儿苦欲死，呕血将难已。恭承哲人意，黾勉兹伊始。墓门何萧萧，剖髓诀今朝。归体托穷泉，恸绝不可招。自昔入承明，庶几振金声。方舄终越吟，拟翰祗莼情。投簪三上书，微尚不自如。岩岩东曹间，维絷心何疏。颇闻古人志，微禄忻从事。宁知为所婴，岁暮及颠踬。颠踬兹云极，白日忽西匿。独览泣吾非，酷痛摧中臆。倚庐日月迁，寥廓奉几筵。荐禫时方燠，忽忽吟寒蝉。踯䠱下中堂，椎心诉穹苍。白露沾我衣，惊风飘我裳。衰草咽秋虫，清野号孤鸿。俯仰窃自怜，积恨安所终。
报国寺饯薛君采缘陪诸僚登毗卢阁二十四韵
作者：李舜臣
朝代：明

宝阁凌阊阖，煌煌镇帝京。梵宫兹栋宇，尘世俯檐楹。饮饯叨群哲，追随缘一行。良辰属景豁，极眺有山晴。王粲销忧兴，玄晖抚化情。如闻钧乐发，想见玉毫呈。晤语应朝彻，相看或籁鸣。傍徨翻不惬，悽恻故多婴。吐鲁今深寇，河湟正用兵。御裘心耿耿，班马泣喤喤。况复横戈卒，还馀细柳营。皇灵须震叠，百二此藩屏。谋庙思裴令，喻薪忆贾生。时犹工贝锦，星独耀欃枪。鸡犬寰中困，貂珰座上盈。嫠怀常似丧，渴病分无成。念拙机甘息，包荒德莫名。湿灰悲列子，肯綮感庖丁。贱子公车辱，同人意气宏。忘年期好我，奋藻愧登瀛。顿觉游蒙尽，弥怜灏气清。繁霜疏古木，残律振寒城。赏倦谈禅夕，魂劳去客旌。凄凉燕燕赋，朗咏骨为惊。
无题
作者：李舜臣
朝代：明

茵席沟渠各所宜，巧耶有道得如斯。平生正不人怜受，岂有乌头变白时。
早春忆故园
作者：李舜臣
朝代：明

往兹荐禫日，朱明甫南移。青青原麦秀，袅袅陌桑枝。家世本农业，曾读耕田诗。丰皋饷童仆，薄往阅耘耔。剪茨开旧圃，命板成曩基。脩杨郁近岸，翠柏荣前墀。木实纷丹碧，蔬挺何葳蕤。晨鸡夕自入，夏蝉秋始悲。别来岁云暮，又见春草滋。兴言念故宇，感激能无思。
早春贡院宴集弋阳王遣伎咸至
作者：李舜臣
朝代：明

江城郁郁朝常雨，溪馆泠泠雾始开。地僻经冬封绿藓，春来随处接金杯。莺声管吹如相妒，竹色波光倏尽回。纷屡中庭方万舞，兼能分赏片时来。
春夕
作者：李舜臣
朝代：明

日夕散车骑，揽辔每委迟。署松纷翠霭，宫柳何菀斯。入门纤月上，宿鸟满庭枝。微风振遗凛，暮色正凄其。客心易为感，万念咸在兹。岂无芳草色，祗足搅归思。
春日同诸年友故汉王府宴集
作者：李舜臣
朝代：明

故园亭榭郁参差，暇日亲朋尽在兹。早属风光为地主，兼多水竹弄幽姿。侵阶藉草衔杯满，夹路垂杨去马迟。勿谓樽空又分手，他年相望足相思。
春日姚氏园候客
作者：李舜臣
朝代：明

尝从宾席末，闻道郭园名。之子舟将泛，兹吾盖少倾。花明娇日色，鸟作弄春声。便可留今夕，应多满月情。
春日怀归
作者：李舜臣
朝代：明

陶令赋归辞，漆叟称达生。揆余企高䠱，颇亦悦幽情。永惟故山日，桃李此时荣。萋萋原上草，粲粲园中英。翠茎浮涧藻，丹葩艳山樱。疏池纳文鲤，伐木候春莺。阳泽今岂异，抚物阻神京。昔人叹非土，能不念吾耕。
春日闻人邦正招至徐氏东园
作者：李舜臣
朝代：明

戚里园亭傍水开，主人延客夕阳催。城边踏草寻幽径，石上流泉浸碧苔。几亩但愁芳树歇，一春常听好莺来。颇闻绝胜兰亭日，亦忝兹游与上才。
春日饮兰亭章石室时与黄李二子同坐
作者：李舜臣
朝代：明

共到兰亭饮，仍因石室留。如何城市里，亦有洞岩幽。泛鼎疑烟宿，当窗似涧秋。俄闻莺响发，无乃谷中求。
春日饮顾东桥园时蒋子云方伯同坐
作者：李舜臣
朝代：明

弃官江上肯归耕，几亩城中喜自营。结宇故栽芳树满，看山不断白云生。身裁鹤氅称居士，家本龙门远俗情。为扫落花名蒋径，春来吾忝众宾行。
晓起
作者：李舜臣
朝代：明

微步出前墀，东方欲曙时。残花犹带露，宿鸟忽惊枝。饮酒身多病，看梳发有丝。未应迂谬迹，还寄省郎为。
晚归
作者：李舜臣
朝代：明

匹马冲烟落，荒阶渐月移。正多桑梓意，无奈蕙兰衰。浮滞秋将杪，长愁鬓欲丝。依墙惟数菊，过此亦难支。
晚投盐山县
作者：李舜臣
朝代：明

行路一何难，迎曛尚据鞍。林应千鸟宿，天已万星寒。月出明前渚，风声杂近滩。荒城知未远，隐隐气中看。
晨赴太学
作者：李舜臣
朝代：明

杨柳青青古柏连，一区为舍去人偏。惟将闭户供长日，祗过圜桥踏晓烟。禁里啼莺春树满，池边滋草露华鲜。幽情自爱群芳发，物色风光共远天。
有怀故园亲族
作者：李舜臣
朝代：明

昔予遘天祸，负葬归东州。寒暑倏流易，三载捷更筹。微息幸犹续，壮志嗟已休。譬之凝霜草，衰枯在九秋。又似不材木，托根于林丘。遭逢圣人朝，岩穴拔淹留。遂忘不肖躯，感激昨来游。故园日已远，荒垄谁为耰。亲族忽若遗，有怀安所投。兹身虽千里，梦寐常相求。王程限南北，归路何悠悠。不能似高鸟，去来云中由。俯仰觉心伤，泪下如泉流。
有感
作者：李舜臣
朝代：明

洴澼或难免，机槔不可为。岂不贵所用，工拙有相宜。当津游上才，皎皎扬英姿。伊予山野人，微尚殊支离。下翔限斥鴳，归捧惭西施。不如脩初服，从此遄还期。
李端甫招至徐氏东园乡人同坐端甫时有杭州之行
作者：李舜臣
朝代：明

繁华南国里，流水古城边。剖竹人将去，投林鸟竞翩。潭光澄日夕，柳色变春先。笑指清尊在，要当醉别筵。
杨参仁甫招至东麓亭上
作者：李舜臣
朝代：明

幽栖半岭白云生，曲磴随岩碧蔓萦。阁上晴光连御柳，城中流水带山楹。凭栏历历群峰出，种竹萧萧一院成。不似邀欢为地主，独能选择此来行。
杨给事尊堂受封
作者：李舜臣
朝代：明

载笔闻曩至，晨昏愿岂违。遭逢劝簪笏，浩荡借恩晖。琐闼人贤在，金陵母德归。共言能主报，直道似君稀。
桃花山
作者：李舜臣
朝代：明

岩随茅屋过荆扉，水落溪田刈稻稀。赤坂度山泥滑滑，青松出谷雾霏霏。寒帷北下聊吾事，逐禄南中亦昨非。稍喜云开还在眼，香炉石耳自晴晖。
梦
作者：李舜臣
朝代：明

万里临淄路，顷缘梦里看。村居还昨似，树色正冬残。道旧过亲友，怜余勉饭餐。忽然疏竹雨，催觉曙衾寒。
江西送陆参赴陕西右使陆旧讲官
作者：李舜臣
朝代：明

江头频送客，此日复君行。望里青山合，尊前采鹢明。秦川遥问俗，宣室旧知名。闻有甘泉赋，雄情待是成。
海丰道中
作者：李舜臣
朝代：明

海气郁苍苍，山河失故疆。重来村落改，遥望荻芦黄。行李随秋色，衣冠赴帝乡。谬同趋召者，惭负意何长。
湖上
作者：李舜臣
朝代：明

望极东湖水，春来益可怜。长堤回草色，斜日澹波烟。窈窕鸥双下，逶迤渚自连。何当呼小艇，相与出潺湲。
瑞州寄别陆使迁广东左使
作者：李舜臣
朝代：明

西来每忆城隅别，左省初闻岭外真。倚望长天遥赐玺，叨陪往日得驱轮。春风祖席群公出，江阁楼船几鹢新。昏见渐南星独迥，晖晖应为紫垣人。
甲辰初度
作者：李舜臣
朝代：明

年年今日酒，多为菊花斟。歌管谁能那，芳菲乍可临。罢场园赋入，闭户草虫吟。敢向誇朋辈，悠然岁暮心。
病怀
作者：李舜臣
朝代：明

吾生蹇拙合微名，无奈侵寻病所婴。南国炎蒸今再过，中秋医药尚无情。苔残白石庭阴合，木落苍阶露气清。门外江澄闻练似，犹多虚负片帆轻。
登天池
作者：李舜臣
朝代：明

东林径转过村翁，为指天池此路通。侧蹬回峰倾午日，危亭俯涧落秋风。直缘薜荔千岩上，稍出旌旗万木中。倏忽白云山谷满，只疑蓬岛坐溟空。
直省
作者：李舜臣
朝代：明

向夕风烟迥，空庭鸟雀馀。尘襟还役物，暝色正愁余。发有星星改，名将日日疏。因思郎署里，未若托吾庐。
直省忆蓝玉甫时渠在系
作者：李舜臣
朝代：明

省宿良幽旷，抚已忽多阙。为问夜何其，长河还未没。孤愁当此时，惆怅难可歇。事变信何常，弃捐成倏忽。幽拘复在兹，念子每惊骨。子今无羽翼，归欤当曷月。
省中晓起偶有所思
作者：李舜臣
朝代：明

在公常夙夜，出户偶徘徊。忽忽严更彻，纷纷曙色开。禁钟清晓月，宿露滴庭槐。鸟有鸣相和，人皆去不回。
神乐观诸公同坐饯别内兄
作者：李舜臣
朝代：明

环山雄帝郭，逝水凿秦年。岁岁甘泉上，煌煌大道边。歌钟流白日，征旆卷寒烟。何似为邦去，倾城饯我贤。
禫后
作者：李舜臣
朝代：明

禫服怜残息，闲园学种蔬。饥餐惟赤米，缓步有清渠。谷口稀人访，萝轩澹自居。方知栖遁者，不惜谢公车。
秋夕友人过饮
作者：李舜臣
朝代：明

墀菊开应晚，园蔬摘欲霜。一樽来共酌，数本坐犹芳。柴馆始晴雨，荒筵及月凉。愧非贤者室，带有德星光。
秋夕吴文济御史见访
作者：李舜臣
朝代：明

出省惟公暇，深居每独思。故人骢马客，薄暮菊花卮。月正清秋满，霜裁变露为。非君兹枉驾，何限使吾悲。
秋夕庭中怅然有怀吴文济御史时渠将有闽中之行
作者：李舜臣
朝代：明

金气当轩肃，苍烟使舍幽。下阶聊独往，倚树忽千忧。名逐群芳晚，心摧落日秋。所亲仍别去，炎德指南州。
秋夕王潼谷度支见访
作者：李舜臣
朝代：明

惊鹊栖难稳，飘蓬任所如。昨来犹逆旅，忽报有高车。庭次堪留客，城隅为索居。时闻话潼谷，吾志亦归欤。寂寞扬雄宅，惟君数见过。家贫全简率，名薄共蹉跎。暝色明河出，秋风落木多。一尊新市得，清浊试如何。一榻迎曛下，归轩肯夜阑。多君心尚尔，为客鬓俱班。露气添新酒，花香入薄餐。娟娟天上月，聊得共长安。
秋夕王潼谷度支见访·其一
作者：李舜臣
朝代：明

惊鹊栖难稳，飘蓬任所如。昨来犹逆旅，忽报有高车。庭次堪留客，城隅为索居。时闻话潼谷，吾志亦归欤。
秋夕王潼谷度支见访·其三
作者：李舜臣
朝代：明

一榻迎曛下，归轩肯夜阑。多君心尚尔，为客鬓俱班。露气添新酒，花香入薄餐。娟娟天上月，聊得共长安。
秋夕王潼谷度支见访·其二
作者：李舜臣
朝代：明

寂寞扬雄宅，惟君数见过。家贫全简率，名薄共蹉跎。暝色明河出，秋风落木多。一尊新市得，清浊试如何。
秋怀时吾生已二十九年
作者：李舜臣
朝代：明

耿耿忧难歇，秋风弥自怜。云深疲去雁，露冷咽鸣蝉。薄命贫仍病，疏心悔更愆。无闻圣所戒，而我已兹年。
秋日诸友招饮病体未赴
作者：李舜臣
朝代：明

一自得归心，追游每共寻。衔杯能月上，开菊况秋深。露白庭阴净，山青海气沉。应多新熟酒，拟作向来斟。始拟户常关，归身反未闲。一秋农自去，竟日鸟俱还。落树出平野，澄潭入晚山。登高虽此月，知濯亩中颜。不复身豪健，千杯似往年。春来能断酒，岁晚未归田。客为黄花命，歌应白雪妍。相从欲何限，今负主人贤。余家南望是，十里到城馀。地僻惟闻雁，村贫亦有蔬。旧开三径在，新结数楹居。早晚攀同驾，来看隐者庐。自汉推经术，吾乡未乏儒。俱操金石奏，谁止玉堂趋。带水滋星气，高城表海隅。病夫何所望，公等日亨衢。
秋日诸友招饮病体未赴·其一
作者：李舜臣
朝代：明

一自得归心，追游每共寻。衔杯能月上，开菊况秋深。露白庭阴净，山青海气沉。应多新熟酒，拟作向来斟。
秋日诸友招饮病体未赴·其三
作者：李舜臣
朝代：明

不复身豪健，千杯似往年。春来能断酒，岁晚未归田。客为黄花命，歌应白雪妍。相从欲何限，今负主人贤。
秋日诸友招饮病体未赴·其二
作者：李舜臣
朝代：明

始拟户常关，归身反未闲。一秋农自去，竟日鸟俱还。落树出平野，澄潭入晚山。登高虽此月，知濯亩中颜。
秋日诸友招饮病体未赴·其五
作者：李舜臣
朝代：明

自汉推经术，吾乡未乏儒。俱操金石奏，谁止玉堂趋。带水滋星气，高城表海隅。病夫何所望，公等日亨衢。
秋日诸友招饮病体未赴·其四
作者：李舜臣
朝代：明

余家南望是，十里到城馀。地僻惟闻雁，村贫亦有蔬。旧开三径在，新结数楹居。早晚攀同驾，来看隐者庐。
秋日赠友
作者：李舜臣
朝代：明

乙疾顷来思，秋风忽若斯。黄花开独晚，玄鸟去何之。稍习田家苦，方知静者为。多君能枉驾，时复慰吾私。
秋日郊行
作者：李舜臣
朝代：明

步出无晨暮，薄田随所经。虽非达者致，元是野人形。晴雨滋寒水，凉飙起夕坰。何知谢金紫，归意反吾宁。
缓步庭中
作者：李舜臣
朝代：明

倏忽怅无娱，空庭步自虞。本无黄绶意，偶忝赤墀趋。草色萋闲径，莺声满上都。何当乘此去，散发故山隅。
至后送马西玄侍郎赴京
作者：李舜臣
朝代：明

一从吹管动，阳气物应知。河柳滋将遍，江梅烂已施。人才南就日，吾道北归时。制作今皇志，宗儒在礼司。
至家
作者：李舜臣
朝代：明

万里羁危日，孤儿恸绝时。艰难归敝屋，寂寞向空帷。耿耿中宵立，涟涟尽日悲。不能成一寐，托梦接光仪。
西屏诗二首为馆人叶直夫赋直夫卜居宣武坊北门对西山以西屏自号也
作者：李舜臣
朝代：明

结宇虽城市，为屏乃翠微。隔篱纷可望，叠嶂远相依。雨后烟霞出，天边雁鹜飞。一尊时对酌，潇洒似君稀。胜绝城西路，昨来始一过。山空泉自响，湖迥芰应多。望极凭云阁，寻幽到石窝。早知为地主，好与共鸣珂。